הוועדה לקידום מעמד האישה ולשוויון מגדרי, כנסת 20, פרוטוקול מספר 232, 2018-03-05 10:30

עאידה תומא סלימאן: בוקר טוב לכולן, אני פותחת את הישיבה של הוועדה לקידום מעמד האישה ולשוויון מגדרי.

עאידה תומא סלימאן: היום ה-5 במרץ 2018 ואנחנו בהצגת תכנית העבודה של הרשות לקידום מעמד האישה.

עאידה תומא סלימאן: אני שמחה שהצטרפה אלינו גברת אוה מדז'יבוז', אני מאוד שמחה שהצטרפת אלינו, הפגישה הראשונה והדיון הראשון שהתקיים היה ב-23 באוקטובר כשבירכנו אותך על כניסתך לתפקיד כמנכ"לית הרשות לקידום מעמד האישה, דבר שחיכינו לו הרבה זמן.

עאידה תומא סלימאן: רצינו לראות מישהי שתעמוד בתפקיד הזה ותקבל את המושכות לידיים שלה ונוכל סוף סוף ככה לראות לא רק במי שהיא, לברך אותה שהיא נכנסה, אלא גם כן לעמוד מקרוב איתה על המשימות והאג'נדה שעומדת בפנינו.

עאידה תומא סלימאן: ואז אנחנו הבטחנו לעצמנו את קיום הדיון הזה, הדיון על תכנית הפעולה ונתנו לך את שלושת החודשים או קצת יותר, אמרנו 100 ימים של חסד בהם תוכלי ללמוד מה קורה, במיוחד כשאת היית מופתעת מאוד ממה שקיבלת לידיים שלך בזמנו.

<אוה מדז'יבוז': ואיך לא סיפרתם לי שזה הולך להיות כל כך קשה.

עאידה תומא סלימאן: אני חושבת שהיינו כולנו שבויות ברעיון של סוף סוף יש מנכ"לית לרשות, יותר מאשר להבריח אותך בלהזהיר אותך כמה זה קשה.

עאידה תומא סלימאן: ואני מאוד מקווה, אני מאוד שמחה קודם כל לראות שלא ברחת וקיבלת על עצמך את האתגר ואת כן הולכת להציג בפנינו את תכנית הפעולה.

עאידה תומא סלימאן: נשמח גם לדעת מה השתנה מהמצב שדיברת עליו בפגישה הקודמת.

עאידה תומא סלימאן: את התלוננת על זה שבעצם נכנסת לרשות, אני עדיין זוכרת שאת אמרת, נכנסת לישות ריקה, שאין לך צוות ואת צריכה להתחיל.

עאידה תומא סלימאן: ואני רואה שהיום צירפת חלק מהצוות ואני מברכת גם אותן.

עאידה תומא סלימאן: אני אתן לך באמת ככה להציג בפנינו איפה אנחנו עומדות היום, מה התכניות של הרשות ונשמע ממך מה קורה.

<אוה מדז'יבוז': קודם כל באמת עברו ארבעה חודשים מאתגרים, אני חייבת להגיד.

<אוה מדז'יבוז': אני רוצה להתחיל במבנה הארגוני של הרשות לקידום מעמד האישה.

<אוה מדז'יבוז': רוב הצוות פה, שזה משמח אותי.

<אוה מדז'יבוז': אני אעבור איתכם בגדול ואז אני אתן גם קצת לנשות הרשות להציג את עצמן.

<אוה מדז'יבוז': אני המנכ"לית אוה, הייעוץ המשפטי שהיה שהגעתי, היועץ המשפטי הוא מוחמד והכלכלן שגם היה כבר כשהגעתי קוראים לו יוסי.

<אוה מדז'יבוז': מודה, הייתה לי למרבה הפלא אג'נדה לגייס רק נשים אז כל מה שהתווסף זה אכן נשות הרשות, חלקן בהשאלה, חלקן בתקנים.

<אוה מדז'יבוז': אז אני יכולה לספר לכם בשמחה שיועצת בכירה, שזה דבר שמגיע לכל מנכ"ל באשר הוא במשרד ממשלתי או מוגבל מנכ"ל ברשות, הצטרפה אלינו ביום חמישי.

<אוה מדז'יבוז': אז ענבר, ברכות, אני מאוד שמחה שיומיים שלמים יש לי יועצת בכירה.

<אוה מדז'יבוז': ענבר תרכז את כל הנושא של ממשל, ועדות הכנסת, ארגוני הנשים וקשרי חוץ ובכלל תהיה יד ימיני.

<אוה מדז'יבוז': אז ברוכה הבאה ענבר.

<אוה מדז'יבוז': אני מתחילה בסדר כרונולוגי, הצטרפה אלינו גם בראשון במארס, ביום חמישי, קרן, שהייתה ברשות על תקן של סטודנטית אבל עכשיו היא קודמה קידום רב משמעות והיא תהיה אחראית מגדר, מידענות ורשתות חברתיות.

<אוה מדז'יבוז': אז היא תוספת משמעותית, עד עכשיו לא השמענו את קולנו מספיק לעניות דעתי וכל העניין של חוות דעת מגדריות והתייחסות לחוקים פשוט לא היה לנו עם מי.

<אוה מדז'יבוז': קרן שהצטרפה ביום חמישי תהיה אחראית על זה.

<אוה מדז'יבוז': היא מוותיקות הרשות לקידום מעמד האישה.

<אוה מדז'יבוז': שיר היא מולטי טאלנט, היא גם העוזרת האישית, היא גם המזכירה, היא גם מנהלת היומן, היא גם מנהלת הלשכה והיא גם הנהגת, אז היא הכל ביחד.

<אוה מדז'יבוז': היא הצטרפה אלינו לפני שלושה וחצי חודשים.

<אוה מדז'יבוז': יש לנו את עדי שהיא מושאלת ממשרד התקשורת והיא כוח עזר מדהים ועובדת מעולה שמכירה את המגזר הממשלתי, משהו שלי היה חסר, 16 שנים.

<אוה מדז'יבוז': היא אחראית על תקציב מגדרי, הטמעת חשיבה מגדרית ופרוייקטים.

<אוה מדז'יבוז': היא באמת מהווה כוח מקצועי מאוד מאוד משמעותי.

<אוה מדז'יבוז': היא תרחיב כשנגיע לעניין של התקציב המגדרי, אנחנו ניתן לה את זכות הדיבור.

<אוה מדז'יבוז': יש לנו את לירון שלא איתנו, אתן זוכרות, הוותיקה, היא חולה כנראה מרוב התרגשות להגיע, היא אחראית על רשויות מקומיות, קשרי משטרה, צבא ופרוייקטים.

<אוה מדז'יבוז': באמת מכירה את כל נבכי המכרזים וכל הדברים וכוח מקצועי וחשוב ברשות.

<אוה מדז'יבוז': אחרונה חביבה יש לנו את האחראית מגזר חרדי, תמי, שהיא גם בעיקרון מושאלת לרשות, היא לא תקן.

<אוה מדז'יבוז': אני מדגישה את הדברים האלו כי צריך תקנים עדיין, תיכף נגיע לשקף השני ונראה כל מה שחסר עדיין ברשות לקידום מעמד האישה.

<אוה מדז'יבוז': אבל תמי לוקחת מאוד מאוד ברצינות את הנושא של המגזר החרדי.

<אוה מדז'יבוז': באופן אישי הוא מגזר שמאוד מאוד חשוב לי, כמו הטיפול בעניין של המגזר הערבי, אבל התקן של הדבר הזה נמצא בשקף השני.

<אוה מדז'יבוז': זהו, זה בגדול הרשות כרגע.

<אוה מדז'יבוז': הדברים והתקנים שאנחנו בסוג של חלקם בגיוס, חלקם במשא ומתן עם היועצים המשפטיים וחלקם בתפילות שלנו.

<אוה מדז'יבוז': אז יש לנו סגנית מהמגזר האתיופי, זו סאגה, לצערי הרב, ארוכה - - -

עאידה תומא סלימאן: סגנית מנכ"לית?

<אוה מדז'יבוז': כן, סגנית מנכ"לית.

<אוה מדז'יבוז': תפקיד מאוד מאוד בכיר, בעצם ההגדרה הבכירה ביותר.

<אוה מדז'יבוז': תפקיד ניהולי, אמורה לנהל צוות של עשרה עובדים, זאת הגדרה בדרישות התפקיד.

<אוה מדז'יבוז': מדובר בסאגה שנמשכת כבר כשנתיים - - -

נחמן שי: מה, למצוא מועמדת?

<אוה מדז'יבוז': בתהליכים של הנציבות, אני מדברת שנתיים מפן הנציבות לא מפן הרשות.

נחמן שי: יש מועמדות?

<אוה מדז'יבוז': זה בדיוק מה שאני מסבירה.

<אוה מדז'יבוז': במכרז הראשון לא היו בכלל, אף אחת לא עברה את תנאי הסף בבין משרדי ואז הוציאו עוד מכרז שהוא היה פומבי ואז אני לא בטוחה - - -

נחמן שי: אה, אז הראשון היה פנימי.

<אוה מדז'יבוז': היה בין משרדי ממשלתי, לא פנימי.

נחמן שי: - - - לפרוץ איזה תקרת זכוכית - - - ברור אם לא ימצאו את התפקיד לא יהיו מועמדות, איך יהיו מועמדות.

<אוה מדז'יבוז': תשמע, לי קצת קשה להתייחס לזה כי זה היה טרום טרום תקופתי אבל אנחנו בישורת האחרונה.

נחמן שי: לא, אבל שנתיים זה לא יכול לקחת, שנתיים זה לא עולה על הדעת, מה זה, שנתיים .

<אוה מדז'יבוז': אחרי זה יצא מכרז פומבי, הגישו כ-80 מועמדות, הגיעו ארבע פלוס גבר לוועדה האחרונה.

<אוה מדז'יבוז': לא נמצאה שם אחת עם הניסיון הניהולי שנדרש, ולכן אני ביקשתי לשנות את תנאי המכרז.

<אוה מדז'יבוז': אני חושבת שזה מביך ומביש לדרוש ניסיון ניהולי וצורך בלנהל עשרה אנשים ולקחת מישהו שאין לו בכלל ניסיון ואכן פורסם מכרז חדש, פומבי, לפני כבר שבוע וחצי-שבועיים, משהו כזה, שהורדתי את הדרישה לניסיון ניהולי של עשרה אנשים.

<אוה מדז'יבוז': הלכתי יותר על הגדרה כי באמת מענה אקדמי או ניהול פרוייקטים או דברים כאלו יש נשים ויש להן ניסיון ויש נשים מצויינות בתפקיד, ולכן צריך לתת.

<אוה מדז'יבוז': אני מניחה שבחודשיים הקרובים אנחנו נבחר.

<אוה מדז'יבוז': אני יודעת שיש הענות מאוד מאוד גבוהה וזה מאוד משמח אותי.

עאידה תומא סלימאן: אבל אם בתנאי הסף היה ניהול של עשרה אנשים, כלומר הארבע פלוס הגבר לא עברו את תנאי הסף אז איך הם עברו ל - - -

<אוה מדז'יבוז': אז קודם כל הם קיבלו ציונים לא ממש גבוהים במרכזי הערכה וזה היה בתיאור התפקיד, ולכן אני שיניתי את ה- - -

נחמן שי: הם כולם צריכים להיות ממוצא אתיופי.

<אוה מדז'יבוז': כן.

<אוה מדז'יבוז': זה - - -

נחמן שי: אנחנו מכירים את הסיפור הוא לא חדש.

נחמן שי: זה ברור שאם מטילים את אותו סט של דרישות סף אז - - -

<אוה מדז'יבוז': בדיוק, אני מסכימה איתך, לכן שיניתי.

נחמן שי: אם מטילים את אותן דרישות על כולם אז הם לא יעברו, זה לוקח הרבה שנים עד שנקבל את הקבוצה שתדע לעבור את דרישות הסף הכלליות.

נחמן שי: ולכן כבר במערכות אחרות סוכם שיהיה סט של דרישות סף יותר נמוך, לצורך העניין, או מיוחד יותר לצורך העניין כדי לאפשר לבני הקהילה להשתלב, אחרת זה לא יקרה, כל אחד מבין את זה.

נחמן שי: יש לך פה, את יכולה ללחוץ, הכנסת כבר אמרה ב-1001 הזדמנויות שאנחנו רוצים לראות את בני הקהילה הזאת במעמד מועדף, בהמון מקומות נותנים להם את זה.

נחמן שי: אז תלחצי על הנציבות להזיז את זה קדימה, הם לא יזוזו לבד.

נחמן שי: אבל אם את רוצה שתהיה לך סגנית מבני הקהילה אפשר לעשות את זה בלוח זמנים קצר ותבני איזשהו מערך דרישות מיוחד.

<אוה מדז'יבוז': זה מה שנעשה, זה בדיוק מה שאני מעדכנת.

נחמן שי: לא, עכשיו את עשית את זה, נראה.

מירב בן ארי: מה אתה נופל עליה?

מירב בן ארי: כמה זמן היא בתפקיד - - - יושבת ושומעת אותך, מה - - -

נחמן שי: לא מאשים אותה, אני מדבר באופן כללי.

מירב בן ארי: תן לה, היא עכשיו התחילה, פעם ראשונה אחרי שלוש שנים בוועדה הזאת - - -

נחמן שי: את מספרת לי, אנחנו העלנו - - -

מירב בן ארי: אני רק שומעת כי אני אישה, אני גם קוראת את ההודעות שלי וגם שומעת אותך ואמרתי לעצמי, מה, עצור שנייה, תן לה.

נחמן שי: אין לנו זמן, לקהילה האתיופית אין זמן.

מירב בן ארי: מה אתה אומר - - -

עאידה תומא סלימאן: אני חושבת שזה נכון מעצבן שעניין כזה כבר תקוע בנציבות שנתיים ואני שמחה לשמוע שאת הזזת את זה.

<נעמי רגב: אולי אפשר רק להגיד יוצאי אתיופיה ולא אתיופיה.

<אוה מדז'יבוז': בקיצור, נסכם, שונו התנאים, פורסם המכרז - - -

עאידה תומא סלימאן: אוקיי, בואו נמשיך עם התכנית.

עאידה תומא סלימאן: בינתיים עוד לא נכנסנו לתכנית.

<אוה מדז'יבוז': התקנים החסרים אני אעבור על זה במהירות.

<אוה מדז'יבוז': יועצת למגזר הערבי שהייתה ואיננה, יועץ/יועצת לקהילה הלהט"בית שאנחנו בתהליך.

<אוה מדז'יבוז': האמת שגם יועצת למגזר הערבי אנחנו מנסים להתחיל את התהליך - - -

עאידה תומא סלימאן: אבל מבחינת היועצת לאוכלוסייה הערבית, הייתה, אני יודעת ואני מכירה ואני יודעת שזה כשהייתה הרשות עדיין במשרד ראש הממשלה.

עאידה תומא סלימאן: וכשהועברה הרשות למשרד היא בחרה לא לעבור.

עאידה תומא סלימאן: השאלה האם התקן עבר?

<אוה מדז'יבוז': לא.

<אוה מדז'יבוז': אם התקן היה עובר לא הייתה לי בעיה.

<אוה מדז'יבוז': זה בדיוק העניין, התקן נשאר שם, היא העבירה לי קלסרים של חומר.

עאידה תומא סלימאן: מצויין, לפחות משהו.

<אוה מדז'יבוז': שתי מזכירות ומנהלת לשכה שזה משהו שיש בדרך כלל לכל מנכ"ל אין כאן.

<אוה מדז'יבוז': מנהלת תחום קידום ייצוג שוויוני וממונה קשרי מגזר שלישי ועסקי ומנהלת תחום הכשרה והדרכה.

<אוה מדז'יבוז': זה פונקציות שאנחנו חושבים ומאמינים שחייבות להיות.

<אוה מדז'יבוז': אנחנו במשא ומתן, לא כל כך מצליח בינתיים, אבל אנחנו מאמינות בעניין- - -

עאידה תומא סלימאן: אוה, את האמת, אני לא רציתי להתעקש, אני מחכה שתסיימי את התכנית כי בעניין של התפקיד של יועצת מהאוכלוסייה הערבית היו בינינו התכתבויות בנושא הזה ואני אמרתי שמבחינתי הצלחתי בזמנו להביא את התכנית של היועצות והמימון ושם יש תקן.

<אוה מדז'יבוז': אז בדקתי ואין.

עאידה תומא סלימאן: אני אומרת לך, אני בניתי את התכנית אז אני יודעת שיש תקן - -

<אוה מדז'יבוז': אז הם אומרים שאין, אוקיי - - -

עאידה תומא סלימאן: - - מה הורידו ממנה, מה עשו איתה אנחנו נדבר אחר כך, אחרי שתסיימי את התכנית.

<אוה מדז'יבוז': אוקיי.

<אוה מדז'יבוז': אז נקודות עיקריות בתכנית העבודה שלנו לשנת 2018:

<אוה מדז'יבוז': אנחנו מתחילים עם גיבוש התכנית הלאומית למיגור תופעות ההטרדות המיניות.

<אוה מדז'יבוז': לפני כחודשיים התקבלה החלטת ממשלה להקים ועדה שאני אעמוד בראשה, שתבנה את התכנית הלאומית למיגור תופעת ההטרדות המיניות.

<אוה מדז'יבוז': בירוקרטיה, בירוקרטיה, בירוקרטיה, יש לנו את הצוות, אתמול גם אושרה חברת הייעוץ שתלווה את הפרוייקט הזה.

<אוה מדז'יבוז': חברי הוועדה, זו תהיה בסוף ועדה בין משרדית, הם מנכ"ל משרד האוצר, מנכ"ל משרד החינוך, מנכ"לית משרד המשפטים, מנכ"ל המשרד לשוויון חברתי, היוהל"מית של הרמטכ"ל והיוהל"נית של המפכ"ל.

<אוה מדז'יבוז': ואני שמחה גם לבשר, ראיתי את אורית פה, שגם פעם ראשונה תשולב בוועדה, נציגה מארגוני הנשים, אורית סוליציאנו.

<אוה מדז'יבוז': חברת דלויט העולמית, כי אנחנו גם דיברנו עם הנציגה שלנו באו"ם ומסתבר שגם בעולם אין עדיין תכנית כזאת, בטח תכנית מוסדרת שאמורה לגעת מהחינוך דרך הצבא, המשטרה, וכל ההיבטים החברתיים שאפשר, ולכן תלווה את הוועדה הזאת חברת ייעוץ בינלאומית שתגדיר גם את המוצרים שבסוף אנחנו נציג אותם, כמובן קודם כל בארץ ולאחר מכן, בתקווה, בעולם.

<אוה מדז'יבוז': אנחנו נתכנס, שבוע הבא אני נוסעת לאו"ם לייצג אותנו ביום האישה הבינלאומי, נקבע פגישה איך שנחזור ותוך 120 יום אנחנו אמורים לגבש ולהגיש את התכניות.

<אוה מדז'יבוז': כמובן שאנחנו נפרסם את המפגשים שיהיו ומה יהיה סדר הדברים ואני מניחה שכל מי שירצה לבוא ולהציג את הדברים ונקודות יוכל להשתתף בדיונים של הוועדה - - -

עאידה תומא סלימאן: זה ההרכב של הוועדה הזו?

עאידה תומא סלימאן: קודם כל אני לא ידעתי שהכוונה היא לתכנית לאומית שקיבלה מעטפת של החלטת ממשלה כי בזמנו זה נשמע יותר כשקראנו על זה בעיתונות שזה יוזמה של השרה גילה גמליאל - - -

<אוה מדז'יבוז': זה אכן יוזמה של השרה גילה גמליאל- - -

עאידה תומא סלימאן: אני יודעת שזה היוזמה.

עאידה תומא סלימאן: סליחה?

<קרן בן הרוש: זו לא החלטת ממשלה, זו החלטה של ועדת השרים.

עאידה תומא סלימאן: החלטה של איזה ועדת שרים?

<קרן בן הרוש: בראשותה של השרה גילה גמליאל.

<קריאה: כבר קיבלה תוקף של החלטת ממשלה.

<אוה מדז'יבוז': קיבלה תוקף, נכון, לא טעיתי.

עאידה תומא סלימאן: טוב.

עאידה תומא סלימאן: אני חושבת שוועדה כזו מן הראוי, ואני מברכת על השתתפות אורית כנציגה של איגוד מרכזי הסיוע, אבל יש גם החלטה מחייבת בייצוג הולם מכלל הגוונים של האוכלוסיות מתוך המדינה ואני חושבת שחסר גם ייצוג של במיוחד האוכלוסייה הערבית שהיא האוכלוסייה הכי גדולה כמיעוט, 20% מהציבור נמצא באוכלוסייה הערבית.

עאידה תומא סלימאן: ואני חושבת שכדאי גם לתת נפח קצת יותר לעם.

<אוה מדז'יבוז': יהיה לזה נפח ותיוחס לפחות ישיבה אחת לנושא.

<אוה מדז'יבוז': אבל אנחנו - - -

עאידה תומא סלימאן: אבל אם לא יהיו שם לאורך כל התכנית, אם זאת תכנית לאומית אני חושבת ש-20% מהאוכלוסייה כדאי שיהיו מיוצגים לאורך הדרך ולא רק בדיון מיוחד על האוכלוסייה הערבית.

<אוה מדז'יבוז': זה בנושא ה- - - יש עוד ועדה שגם נקבעה באותה ישיבה יחד עם השרה שקד שתבחן את הנושא של חוק ההטרדות המיניות שאני אמורה לעמוד בראשה יחד עם נציג ממשרד המשפטים.

<אוה מדז'יבוז': זה עדיין לא ידוע לי שהתקדם אבל אני אעדכן ברגע ש - - - משרד המשפטים - - -

מירב בן ארי: מה זאת אומרת?

מירב בן ארי: מיגור התופעה בכלל או - - - תעשי מקום עבודה, אקדמיה, בצבא, המשטרה, אי אפשר, תופעות ההטרדות המיניות זה משהו בלתי נגמר.

מירב בן ארי: ועדות ספציפיות.

<אוה מדז'יבוז': את צודקת, ולכן אכן אנחנו, זה בדיוק מה שאנחנו ננסה לגבש מהעניין - - -

עאידה תומא סלימאן: איזה צוותי עבודה יהיו בתוך הוועדה.

מירב בן ארי: כן, אבל זה המון - - - הטרדות מיניות - - -

<אוה מדז'יבוז': תשמעי, זאת הכותרת.

מירב בן ארי: גדול מדיי.

עאידה תומא סלימאן: מירב, אל תדאגי, למגר זה לא הולך להיות מחר, אנחנו מכירים גם תכנית לאומית למאבק באלימות נגד נשים שאנחנו נאבקנו, עדיין נאבקות כדי להשיג את התקציב שהתכנית עצמה קבעה.

עאידה תומא סלימאן: אז אל תדאגי, לא נמגר תוך שנה.

<אוה מדז'יבוז': את רואה, את אמרת שאת לא מבריחה אותי, יש לי עדיין תמימות.

עאידה תומא סלימאן: זה ממש נחשב לתמימות אם חשבת שאת תמגרי תוך שנה.

<אוה מדז'יבוז': איזה שנה, לפי החלטה זה 120 יום.

<אוה מדז'יבוז': אנחנו נוגעים עכשיו במשהו, זה לא לפי סדר חשיבות, אלא זה סדר של עניין אקטואלי.

<אוה מדז'יבוז': יש את הבחירות המוניציפליות באוקטובר הקרוב.

<אוה מדז'יבוז': אני לא צריכה לספר לכולכן, שש ראשות עיר ומועצה מתוך 154 רשויות, כ-13% חברות מועצה.

<אוה מדז'יבוז': יש תיקון חוק הרשויות המקומיות שזה תיקון מבורך שנותן מימון נוסף לייצוג נשים.

<אוה מדז'יבוז': אני עומדת מול חיים ביבס, יושב ראש השלטון המקומי, אנחנו נעדכן ונוציא את זה לכל הרשויות המקומיות כי לא כולם חשופים למידע הזה, ניידע אותם.

<אוה מדז'יבוז': אחד מהדברים שאנחנו מאוד מאוד רוצים לעשות ברשות ואני מסייגת את זה כי כרגע אני נתקלת, לצערי, בקשיים משפטיים, זה באמת לעודד מצד אחד נשים לרוץ ולהבחר, כמו שאני תמיד אומרת, אנחנו לא קבוצה, הנשים זה ציבור, אנחנו 51%, אנחנו חייבות להיות בכל מוקדי קבלות ההחלטות ובכל מוקדי ההשפעה.

<אוה מדז'יבוז': לא יתכן שיהיו שש נשים.

<אוה מדז'יבוז': צריך לגרום לנשים לרוץ, מצד שני צריך גם להביא למודעות של הציבור שרשימה שאין בה נשים לא בוחרים.

<אוה מדז'יבוז': זאת אומרת, גם לנו כבוחרים יש משמעות לבחור רשימות מאוזנות, לבחור רשימות שיש בהן ייצוג של נשים.

<אוה מדז'יבוז': המטרה שלנו, אנחנו התחלנו בדרך שרצינו גם לייצר מנטורינג ודברים כאלו לנשים שרצות.

<אוה מדז'יבוז': אנחנו נתקלים כרגע בעיכובים, אני מקווה שזה עיכובים משפטיים, אני מקווה שנוכל לפצח את זה, ובאפריל, כי אני הבנתי שיש לנו חלון הזדמנויות לנו, כרשות ממשלתית, רק עד חצי שנה לפני הבחירות כן לעודד את זה.

<אוה מדז'יבוז': אני מקווה שנצליח לפצח את זה.

<אוה מדז'יבוז': בכל מקרה זה משהו שלעניות דעתי חייבים לעשות.

<אוה מדז'יבוז': אני מודה, ואת תסכימי איתי, שבניסיון שלנו של הקמפיין לשופטות בבית משפט העליון לא כל כך הצלחנו אבל לפחות היה דיבור על זה ולפחות זה עלה.

<אוה מדז'יבוז': כמו שאתמול שלחתי את המכתב לשר החינוך, ואני שמחה שהוא, הוא לא הגיב לי, אבל הוא הגיב לחדשות 2 והיום לרזי ברקאי, בבריף - - - לא כמה מסונכרנים, יש עכשיו כרגע את ההכרזה על זוכי פרס ישראל, יש 13 קטגוריות, הכריזו כבר על עשר קטגוריות, מתוכן אישה אחת יחד עם בעלה - - -

<מאירה בסוק: בשותפות, אחרי שהיא אמרה שאין שום סיבה לבחור בנשים צריך - - -

<אוה מדז'יבוז': אז את שמעת אותי אחרי זה, זה היה בראיון - - - נכון אני עליתי אחריה.

<אוה מדז'יבוז': היא אמרה שאין - - -

<קריאה: יהודית כן.

<קריאה: הכלה היחידה.

<קריאה: מה היא אמרה?

<אוה מדז'יבוז': שזה לא צריך להיות טיפול מגדרי.

<אוה מדז'יבוז': ואני אמרתי, ואני חוזרת ואומרת, זה לא סתם במשרד החינוך הבחירה לפרס ישראל, יש פה גם מסר חינוכי.

<אוה מדז'יבוז': ואם המסר שמעבירים לבנות ולסטודנטיות ולתלמידות זה שאין לכן מה להתאמץ כי ב-10 שנים אחרונות חולקו 112 פרסים ומתוכם רק 24 נשים קיבלו.

<אוה מדז'יבוז': אז אין לכן למה לשאוף וכנראה שאין מספיק נשים ראויות.

<אוה מדז'יבוז': אז כששאלו אותי רגע, אז את רוצה שיבחרו רק בגלל שזאת אישה, אז אמרתי לא אני לא רוצה שיבחרו רק בגלל שזאת אישה, אבל זה לא ייתכן שאין מספיק נשים ראויות.

<אוה מדז'יבוז': ויתירה מכך, מה שאני ביקשתי משר החינוך זה לנצל את זה שמדובר בשנות ה-70 והתקנון מאפשר להוסיף קטגוריות בשנים חגיגיות - - -

נחמן שי: הוא הוסיף.

<אוה מדז'יבוז': בסדר, עדיין, להוסיף בחירות חגיגיות.

<אוה מדז'יבוז': ואני הזכרתי שבחגיגות ה-35, 40 ו-50 למדינת ישראל כשנתנו לנעמי שמר פרס דאגו לתת לוילנסקי.

<אוה מדז'יבוז': כשנתנו לשושנה דמארי נתנו גם לסשה ארגוב.

<אוה מדז'יבוז': כשנתנו ליפה ירקוני נתנו לאהוד מנור.

<אוה מדז'יבוז': גם עכשיו רון בן ישי הוא עיתונאי מצויין ומעולה אבל באותה מידה יכלו לתת גם לאילנה דיין ולסילבי קשת וכרמלה מנשה.

<אוה מדז'יבוז': דויד גרוסמן הוא סופר נפלא וראוי - - -

נחמן שי: מה סילבי קשת?

<אוה מדז'יבוז': אפשר לתת לה פרס - - -

נחמן שי: לא, סופרת עם ה- - -

<אוה מדז'יבוז': אני אומרת שיש נשים ראויות.

<אוה מדז'יבוז': אפשר היה לתת לנורית זרחי, אפשר לתת לגלילה רון פדר - - -

עאידה תומא סלימאן: אוקיי.

עאידה תומא סלימאן: בואו קודם כל ננסה, אני מצטערת, הנושאים הם מאוד חשובים אבל מאוד חשוב לי להתמקד בתכנית בכדי שנוכל להתייחס אליה אחר כך כי זה קצת - - -

<אוה מדז'יבוז': אוקיי.

<אוה מדז'יבוז': עניין של רשויות מקומיות, לירון שאחראית על הנושא הזה כמו שאמרתי חולה אז אני אייצג אותה, אני אשתדל, בכבוד.

<אוה מדז'יבוז': יש קול קורא שיצא לכל הרשויות המקומיות.

<אוה מדז'יבוז': 184 מתוך הרשויות המקומיות נרשמו לקול קורא.

<אוה מדז'יבוז': סך הכל 30 מיליון שקלים לשלוש שנים שכל רשות תקבל בין 150,000 ל-200,000 שקלים לפעילות והעצמה של 184 הרשויות.

<אוה מדז'יבוז': יש לנו באמת אתגר במגזר הערבי, אנחנו כמו שכתוב, נתייחס לזה בהמשך.

<אוה מדז'יבוז': העניין הזה בעיצומו.

<אוה מדז'יבוז': אנחנו עובדים עכשיו על מושב פתיחה של הכרויות של כל היועצות עם הרשות המתחדשת, פרסום מדריך להטמעת חשיבה מגדרית במשרדי ממשלה ורשויות מקומיות, גיבוש תכנית הכשרה להטמעת - - -

עאידה תומא סלימאן: שנייה, מדריך להטמעת חשיבה מגדרית, מי פיתח את זה, איך זה, מתי.

עאידה תומא סלימאן: כי יש ועדה שהייתה צריכה לפתח תכנית, הוחלט עליה ב-2014, ועדה לפיתוח תכנית להטמעת חשיבה מגדרית במשרדי הממשלה והוועדה הזו עד כמה שידוע לי ממעקב שניסיתי כל הזמן להוציא מידע, לא התכנסה, לא הוקמה בהכרח.

עאידה תומא סלימאן: אז איך בלי הוועדה כבר פיתחתם מדריך.

<אוה מדז'יבוז': לא אמרתי שאנחנו - - - זו תכנית עבודה ל-2018, זה חלק מהיעדים שלנו - - -

עאידה תומא סלימאן: אוקיי, בגלל זה שאלתי מי פיתח.

עאידה תומא סלימאן: את אמרת לי אנחנו, אז התייחסתי למה שאמרת.

<אוה מדז'יבוז': הדברים שאנחנו הולכים לעשות, חלק, אגב, מליווי מקצועי שאנחנו הולכים לקבל מדלויט, גם קשור לדבר הזה.

<אוה מדז'יבוז': גיבוש תכנית הכשרה להטמעת המדריך בקרב- - -

עאידה תומא סלימאן: כן, אבל אתם לא הולכים להקים את הוועדה כי זה דווקא מהאחריות שלך כמנכ"לית הרשות, החלטת הממשלה מתייחסת בדיוק לזה ואומרת שצריך להטיל על מנהלת הרשות בסיוע המטה הכלכלי חברתי במשרד ראש הממשלה להקים צוות בין משרדי לגיבוש תכנית פעולת.

עאידה תומא סלימאן: ..

<אוה מדז'יבוז': אז קודם כל ברור שכן.

<אוה מדז'יבוז': הנקודה שכרגע הנושא הזה טיפה דובר עם פרבר אבל פרבר פורש, פרש, אני לא עוקבת אחרי - - - כנציב אני לא בטוחה גם בתפקידו כסמנכ"ל רה"מ, נחזור אליו שוב לגיבוש הוועדה אבל ברור שהוועדה תהיה חלק מהגיבוש של הדבר הזה.

<אוה מדז'יבוז': זה חלק מפה נגזרת המחוייבות שלנו כרשות לקידום מעמד האישה.

עאידה תומא סלימאן: אז בעצם מה שאני מבינה שלפני שמפרסמים את המדריך אתם תקימו את הוועדה- - -

<אוה מדז'יבוז': המטרה שלנו עד סוף 2018 להגיע לפרסום.

<אוה מדז'יבוז': כרגע אין לנו, אנחנו רק עובדים על הגיבוש של הדבר הזה.

עאידה תומא סלימאן: כן, אבל תהיה ועדה בין משרדית להטמעת חשיבה מגדרית, תפותח תכנית בדיוק כמו החלטת הממשלה?

<אוה מדז'יבוז': כן, כן, זה בהמשך להחלטה.

<אוה מדז'יבוז': כל הדברים והנקודות פה שהן קשורות להחלטות ממשלה זה בעצם ריכזנו את כל החלטות הממשלה שקשורות לרשות לקידום מעמד האישה ומשם בעצם גזרנו את החלק מהתכנית.

<אוה מדז'יבוז': התכנית הזאת, אגב, הוגשה למשרד רה"מ, אנחנו חלק מתכניות העבודה של כולם.

<אוה מדז'יבוז': בוא נראה מה קורה של מבחינת איוש שלהם של הדברים ואז אפשר יהיה להתקדם.

<אוה מדז'יבוז': אנחנו בונים תכנית של הכשרה ל-255 יועצות מגדר ברשויות המקומיות, חלקן קשורות להטמעת המדריך וחלקן לא, לתת להן כלים לעניין של הפעילויות שהן מחוייבות לפי הקול קורא, לתת להן את הכלים להתמודד בזה.

<אוה מדז'יבוז': הגדלת שיעור תקני יועצות לקידום מעמד האישה ברשויות המקומיות זה התכנית שאת בעצם גייסת לה כסף ואנחנו כרגע רוצות לגייס פרוייקטור ייעודי לדבר הזה.

<אוה מדז'יבוז': אם תוכלי - - -

עאידה תומא סלימאן: אני מקווה שפרוייקטרית.

<אוה מדז'יבוז': תמיד אצלי זה פרוייקטורית כמו שאת שמה לב, נבחרת ה- - -

עאידה תומא סלימאן: כן, אבל אני אומרת לך, יש שם, בתוך התכנית תקן לרשות למישהי שתוכל להפעיל את התכנית הזו ולהכשיר ולהדריך את היועצות, זה קיים בגוף התכנית עצמה.

<אוה מדז'יבוז': אז אנחנו נדבר על זה כי לי אמרו שלא ויש לי פגישה עם מני מעתוק בנושא הזה ממשרד הפנים כי הם בעצם אחראים על התקנים של היועצות וזה גם מביא אותי לסעיף האחרון - - -

עאידה תומא סלימאן: בזמנו אני קיימתי ישיבה עם מנכ"ל משרד הפנים והצגתי את התכנית כי נאמר לי מהמשרד לשוויון חברתי שקשה לפתח תקנים כאלה כי בעצם הרבה מהמועצות המקומיות יש להן חשב מלווה ואי אפשר להוסיף תקנים כאשר יש חשב מלווה למרות שיש סמכות למשרד הפנים לפעמים לאשר דברים כאלה.

עאידה תומא סלימאן: ואכן קיימתי את הישיבה וקיבלתי הבטחה ועדכנתי את המשרד לשוויון חברתי, זה כל לפני שאת נכנסת לתפקיד, עדכנתי אותם שמשרד הפנים קיבל על עצמו להסיר את כל החסמים בפני יישום התכנית הזו.

עאידה תומא סלימאן: כך שהקרקע כבר הוכנה, צריך באמת לצאת כבר.

<אוה מדז'יבוז': זאת בדיוק הפגישה שלי איתו, אני מקווה שזה יקודם כי כרגע זה לא קודם.

<אוה מדז'יבוז': הבנתי שכן היה ניסיון מהמשרד לקדם את זה.

<אוה מדז'יבוז': זה מביא אותי לבעיה אחרת, לסעיף האחרון פה שגם אני רוצה לנסות לפתור את זה מול משרד הפנים, זה בעצם הגדרת תפקיד היועצת לקידום מעמד האישה.

<אוה מדז'יבוז': ברשויות המקומיות יש הגדרה על פי חוק מאוד מאוד מכובדת ומאוד מדוייקת מה הדרישות, שזה צריך לעבור מכרז, שזה תקן משרה מלאה.

<אוה מדז'יבוז': זה לא מיושם - - -

<ענבר חן-מאירי: לא, החוק לא קובע שצריך משרה מלאה.

<אוה מדז'יבוז': כן, יש שם תקן.

עאידה תומא סלימאן: לא, החוק לא קובע, זה נוסף לתפקיד.

עאידה תומא סלימאן: משנים דרגה, נותנים תוספת - - -

<אוה מדז'יבוז': אבל מה שקורה כרגע זה שזה תמיד מישהי, ולא בהכרח - - - כשאני ניסיתי לפנות אמרתי, אוקיי, אני רוצה לפנות.

<אוה מדז'יבוז': באמת המהלכים הראשונים ניסיתי לפנות ולקבל אישור ממנכ"ל העירייה או מראש העיר שבאמת מי שמוגדר עושה את התפקיד, עומד בתנאים, זה נעשה בכל הדברים האלה.

<אוה מדז'יבוז': שוב, גיליתי שאין לי את הסמכות לזה.

<אוה מדז'יבוז': הסמכות היא במשרד הפנים.

<אוה מדז'יבוז': כן, כן, הכל פה מאוד- - -

עאידה תומא סלימאן: ובגלל זה אני ביקשתי מהם שיוסיפו את המידע הזה שלא היה להם מלא - - -

<אוה מדז'יבוז': אני באה כבר עם כל המידע, אני רק צריכה לקבל את האישור שלהם או שהם יפנו ובעצם - - - כי, תראי, כרגע, למשל בקול קורא היה צריך לעשות הצהרה בגדול שיש יועצת לרשות לקידום מעמד האישה.

<אוה מדז'יבוז': אבל כשאת פונה במכתב רשמי למנכ"ל העירייה או לראש העירייה, אני עדיין לא יודעת מי בדיוק הסמכות שתקבע, ואתה אומר, תצהיר בחתימה שלך שאכן יש יועצת לרשות לקידום מעמד האישה, שהיא אכן עומדת בתנאים הנדרשים, שהיא אכן קיבלה את התוספת, שהיא אכן והכל.

<אוה מדז'יבוז': היד קצת תרעד אם זאת לא תהיה הצהרה.

<אוה מדז'יבוז': אבל לצערי הרב, בשלב הזה אין לי את הסמכות, הסמכות היא של משרד הפנים וזה מה שאני מנסה להגיע איתם להסכמה שאו שהם יוציאו או שהם יסמיכו אותי להוציא את הדבר הזה.

<אוה מדז'יבוז': מפה, אנחנו נוכל לצאת ולבוא גם בדרישות.

עאידה תומא סלימאן: בעצם זאת דרישה שגם אנחנו העלינו בישיבה שהתקיימה עם משרד הפנים בנושא של קידום נשים בשלטון המקומי.

עאידה תומא סלימאן: כשהביאו את התכנית שלהם שהם פיתחו אני העליתי את הנושא הזה וביקשתי גם בכתב בזמנו מהמשרד שיתחילו לעבוד על דבר כזה, שיאספו את המידע ויאספו אותו בצורה כזו שבאמת תחייב את ראש המועצה להצהרה ברורה בנושא.

<אוה מדז'יבוז': אני עוד בשלב מקדמי, את אומרת על קידום, אני אומרת את הבסיס.

עאידה תומא סלימאן: לא, לא, לא, אני מדברת גם כן, תוך כדיי הדיון זה עלה.

<אוה מדז'יבוז': אוקיי, אז בינתיים זה לא קרה.

<אוה מדז'יבוז': ניתוח מגדרי של תקציב המדינה.

<אוה מדז'יבוז': עדי את רוצה?

<אוה מדז'יבוז': בבקשה.

<עדי קאהן גונן: אנחנו עובדים היום עם מרכז אדוה ששכרנו את שירותיהם על מנת לעשות - - - אנחנו עובדים עכשיו על ניתוח הצעות התקציב ל-2019 כשאנחנו עכשיו קצת משנים כיוון ובמקום להיות יותר ברובד הטכני שרק להנחיל את המתודלוגיה של ההגשה של המשרדים אנחנו כבר אחרי השלב הזה.

<עדי קאהן גונן: עכשיו אנחנו מנסים למצוא את ה-80/20 בכל משרד, לזהות את הרכיב או הרכיבים שמשפיעים באופן המשמעותי ביותר על הפערים - - -

עאידה תומא סלימאן: מה זאת אומרת 80/20?

<קריאה: 20% שיעשה 80% הצלחה.

<עדי קאהן גונן: כן, למקד את הניתוח ויותר נכון את התכנית לצמצום הפערים לא בכל התקציב של המשרד אלא בתכניות או בתקציבים שבאמת יעשו את ההבדל הגדול ביותר אם נעשה בהם שינוי.

<עדי קאהן גונן: אז ברובד הראשון אנחנו עכשיו נעבוד על מכתבים למשרדים השונים שבמסגרתם אנחנו נעביר איזשהי התייחסות על הניתוח המגדרי שהם עשו.

<עדי קאהן גונן: ואחר כך בכוונתנו לעשות איזשהי עבודה משותפת עם המשרדים.

<עדי קאהן גונן: נתחיל עם המשרדים היותר משמעותיים שיש בהם אולי את הפערים היותר משמעותיים כדי לגבש תכניות לצמצום הפערים האלה - - -

עאידה תומא סלימאן: מה עם ועדת ההיגוי?

עאידה תומא סלימאן: כלומר, אני שומעת עכשיו החלטות של ועדת ההיגוי או - - - מה, מי קבע את הכיוונים האלה?

עאידה תומא סלימאן: כי אנחנו קיימנו, ולצערי הרב לא נכחתם בדיון הזה לפני שבוע, דיון על התקצוב המגדרי והיה חשוב לשמוע איפה המשרד או איפה הרשות כאמונה על הנושא עומדת בעניין הזה.

עאידה תומא סלימאן: אלה החלטות שכבר קיבלתם על עצמכם, זה הכיוונים, מה בדיוק?

<אוה מדז'יבוז': זה כבר התקבל, זה כבר השנה השנייה, שנה שעברה טרום טיסת הצוות הזה, התחילו בעניין של בחינת התקציב המגדרי, הייתה ועדת היגוי.

<אוה מדז'יבוז': אני באמת לפני חודש, לעניות דעתי, מוניתי, עשו את ההחלפה בהחלטת ממשלה להיות יו"ר הוועדה כי לפני כן היה אבי, מנכ"ל המשרד לשוויון חברתי.

<אוה מדז'יבוז': מה שאנחנו בדקנו והעלינו את זה וזה גם עלה בשיחה שלי עם ברברה זה ששוב נתנו למשרדים לעשות את התקציב וזהו.

<אוה מדז'יבוז': עכשיו - - -

עאידה תומא סלימאן: את האמת, אף אחד לא עבד עם המשרדים בשנה שעברה.

עאידה תומא סלימאן: אני יכולה להגיד את זה.

עאידה תומא סלימאן: וועדת ההיגוי לא התכנסה בשנה שעברה.

עאידה תומא סלימאן: אני מאוד מקווה שאם כבר עבר המינוי אלייך, אוה, שבאמת לפני שקובעים דרכי פעולה לכנס ועדת היגוי, אולי יש גם צורך בחילופים בתוך הוועדה, אבל ממש, לקחת את זה, לקחת את הוועדה, לאסוף את הוועדה ולקבוע.

עאידה תומא סלימאן: אנחנו פיתחנו פה מסמך שנשמח גם לתת לכם שיש בו המלצות ויש בו כיוונים.

עאידה תומא סלימאן: אני לא מתיימרת להגיד תקחו אותו ותיישמו, אני רק אגיד אולי תקראו אותו וועדת ההיגוי תחשוב לקחת חלקים ממנו.

<אוה מדז'יבוז': אז אחד מהדברים שכבר אנחנו עלינו עליהם זה שאם לא יהיה איזשהו שוט למי שלא עושה את זה, כי כרגע עשו, חלקם עשו טוב, חלקם עשו פחות טוב, עבר בשלום, בסבבה, אף אחד לא - - - אם לא יהיה סוג של מי שלא עושה את זה כמו שהוא צריך לעשות את זה ואחרי זה תכנית עבודה follow up על המסקנות שיש אז בסדר, אז כל אחד יעשה וי, ימלא, יהיה שם איזשהו תקציבאי או מישהו כזה שיעשה לנו טבלה, כמו שעשו עד עכשיו.

<אוה מדז'יבוז': לכן הדבר המיידי שאנחנו רוצים לעשות זה באמת כנס הסברה שמחייב, לא הסברה למה צריך, אלא תכלס מה צריך לעשות כדי שניתוח התקציב המגדרי יהיה כמו שאנחנו מצפים שהוא יהיה, מה יהיה ה-follow up.

<אוה מדז'יבוז': שוב, הרשות, ופה זה משהו שאני רוצה לסיים איתו, הרשות לקידום מעמד האישה היא רשות שכמעט אין לה שיניים, בוא נקרא לילד בשמו.

<אוה מדז'יבוז': היא לא רגולטור, אין לה יכולות להעניש, אין לה יכולות לתגמל, אין לה יכולות.

<אוה מדז'יבוז': כל הזמן יש פה את העניין של המודעות, המודעות, המודעות, אבל אם העניין של הניתוח התקציב המגדרי אז העבירו למשרדים ויש החלטת ממשלה שמחייבת, נו, שוב אני אומרת, היו כאלה שעשו ככה, עשו טבלה.

<אוה מדז'יבוז': המטרה כרגע להפוך את זה למשהו חובה עם מערך בקרה, עם מערך של קביעת יעדים.

<אוה מדז'יבוז': והדבר שאנחנו צריכים למצוא ובאמת עם זה אני רוצה לוועדת היגוי זה מה קורה למי שלא עושה את זה כמו שצריך, למי שלא עומד ביעדים.

<אוה מדז'יבוז': אוקיי, אז גילינו שיש 20% נשים בתפקידי לא יודעת מה, ואנחנו רוצים לתת יעד לא שאפתני מדיי, להעלות ל-30%, נתחיל לאט לאט, לא נבנה בבת אחת, ושנה לאחר מכן אני אבוא ואני אראה שעדיין יש 20%, מה אני עושה עם זה?

<אוה מדז'יבוז': עושה "נו נו נו"?

<אוה מדז'יבוז': אנחנו לא ילדות קטנות, אנחנו יודעות שה-"נו נו נו" הזה זה אחלה, צריך להתקדם.

<אוה מדז'יבוז': ולכן אנחנו רוצות לבנות את התכנית של היעדים, של האכיפה, שלה בקרה ובמידת הצורך של הענישה או להיפך תגמול.

<אוה מדז'יבוז': כי זה מה שצריך להיות, אם זה לא יקרה לא יהיה שינוי.

<אוה מדז'יבוז': גם אני הבנתי את זה אחרי ארבעה חודשים.

<קריאה: יש נתונים חד משמעיים שמסבירים מה זה ניתוח תקציבי מגדרי - - -

<אוה מדז'יבוז': כן, מה שאנחנו יותר רוצים כתוב פה כי "דיון כנס הדרכה לכל המנכ"לים של משרדי הממשלה".

<אוה מדז'יבוז': שגילה ואני נבוא ונסביר מהמאקרו עד המיקרו.

<קריאה: צריך רגולציה - - -

<אוה מדז'יבוז': יפה, זה מה שאמרתי.

<אוה מדז'יבוז': אבל הרשות לקידום מעמד האישה בשלב הזה היא לא רגולטור.

<אוה מדז'יבוז': אתן יודעות את החוק יותר טוב ממני, מודעות, מודעות, מודעות.

<מאירה בסוק: האוצר היה אמור להיות רגולטור.

<מיכל לזרוביץ: אבל יש מעליה שרה שיכולה לקבוע רגולציה.

<אוה מדז'יבוז': אז יפה, לכן זה חלק מההמלצות שאני רוצה להעביר.

<אוה מדז'יבוז': קודם כל להביא את הנתונים, לבנות את התכנית, לראות מה אנחנו מצפים ואז מה אנחנו מציעים שיהיה מערך הבקרה ומה הענישה או תגמול.

<אוה מדז'יבוז': אפשר ללכת גם לתגמול טוב.

<אוה מדז'יבוז': להגיד, וואלה, לתת וי למי שכן עשה את הדברים הנכונים.

<אוה מדז'יבוז': אז זה מאוד בטיפול, זה מאוד קרוב לליבנו ואנחנו - - - מאוד.

עאידה תומא סלימאן: אנחנו נצטרך לעשות את זה יותר מהר כדי שנפתח את זה לדיון.

<אוה מדז'יבוז': בסדר גמור.

<אוה מדז'יבוז': צמצום פערים מגדריים - יש לנו פה סל של דברים.

<אוה מדז'יבוז': גיבוש סל תכניות לחינוך לשוויון מגדרי בגני הילדים בשיתוף עם משרד החינוך.

<אוה מדז'יבוז': זה נושא שמאוד קרוב לליבי.

<אוה מדז'יבוז': נפגשתי עם מנכ"ל משרד החינוך.

<אוה מדז'יבוז': אנחנו הקמנו צוות, אנחנו מתחילים להקים צוות שהולך לטפל בעניין של חינוך מגדרי בגילאי הגן.

<אוה מדז'יבוז': שכל הגן יהיה כבר מוכוון לשוויון מגדרי.

עאידה תומא סלימאן: אין במשרד החינוך את העניין הזה?

<אוה מדז'יבוז': אושרה היא מישהי שמובילה איתנו את העניין הזה במשרד החינוך.

<אושרה לרר שייב: יש לנו בהחלט נהלים ויש לנו חוזר מנכ"ל ויש לנו גם חוזר מנכ"ל של היחידה לשוויון בין המינים וגם של שפ"י.

<אושרה לרר שייב: אבל יש צורך לעשות לזה רענון ולהעמיק את זה.

<אושרה לרר שייב: כי בין נהלים כתובים לבין מה שקורה בשטח יש פער תמיד.

<אושרה לרר שייב: אז אני שמחה לחבור לרשות לקידום מעמד האישה שתסייע לנו באמת להעמיק בעבודה הזאת.

<אושרה לרר שייב: תודה.

<אוה מדז'יבוז': תודה לך.

<אוה מדז'יבוז': גיבוש שיתופי פעולה עם משרדים לקידום מעמד האישה במדינות בעולם - אין פה נציגי משרד החוץ אז אני אייצג אותם בכבוד.

<אוה מדז'יבוז': משרד החוץ העבירו החלטה מדהימה לפני שנה לדעתי, משהו כזה, החלטה בפה אחד שלא הגיעה להצבעה שכל מדינות האו"ם יחוקקו חוק בעניין הטרדה מינית.

<אוה מדז'יבוז': זאת אומרת כרגע, לפני ההחלטה הזאת, היו מדינות, אגב, כולל ארצות הברית הגדולה, שאין לה חקיקה ייעודית לעניין ההטרדות המיניות, אצלה זה מתוקף החוק הפדרלי, ולכן לא נכנסים לאיזה חוק אבל יש הסכמה פה אחד שכל מדינות העולם יחוקקו.

<אוה מדז'יבוז': ישראל נמצאת במקום מאוד טוב מבחינת החקיקה.

<אוה מדז'יבוז': ב-OECD אנחנו קיבלנו את הציון המקסימלי.

<אוה מדז'יבוז': גם החוק נחשב חוק טוב.

<אוה מדז'יבוז': יש לנו עדיין פער בעניין של אכיפה ושל מימוש החוק.

<אוה מדז'יבוז': חלק מהעניין שאנחנו רוצים זה באמת לכשנבנה את התכנית הלאומית למיגור ההטרדות המיניות ועוד נושאים יש לנו באמת עניין של דימוי הגוף ושינוי מודל היופי שאני אגיע לזה גם.

<אוה מדז'יבוז': גם שיתוף של כל הרשויות, לא כולם, אבל באו"ם מאוד מגלים בזה עניין.

<אוה מדז'יבוז': ייצוג ישראל בפורומים בינלאומיים ובכלל באו"ם לעניין צמצום פערים מגדריים - התייחסתי לזה בגדול.

<אוה מדז'יבוז': עידוד שוויון מגדרי בתעסוקה - יצירת מאגר יועצות לפיתוח תכנית לשוויון מגדרי במגזר העסקי.

<אוה מדז'יבוז': ואני פה חייבת לשתף אתכם באירוע מאוד מאוד מזעזע שאני חוויתי בשבוע שעבר.

<אוה מדז'יבוז': פניתי לשרגא ברוש, נשיא התאחדות התעשיינים, באתי עם עדי, שהגענו כדי להציע לו שאנחנו נשתף פעולה והרשות לקידום מעמד האישה תעמיד יועצות לפיתוח תכנית שוויון מגדרי בכל חברות התעשייה.

<אוה מדז'יבוז': מעולם, באמת, ואני 16 שנים בתפקידים מאוד בכירים ובעולמות מאוד גבריים ומול אנשי עסקים והכל, מעולם לא קמתי באמצע פגישה ועזבתי כמו שהייתי שם.

<אוה מדז'יבוז': הבנאדם לא נתן לי לדבר, אמר לי משפטים כמו "תשאירי את הפמינזם בחוץ".

<אוה מדז'יבוז': כשהוא רצה לתת דוגמה לעובדת שלו אז הוא אמר, אם אני רוצה משהו ממיכל אני אומר לה, מיכל מותק, ככה וככה.

<אוה מדז'יבוז': ואז הוא אמר לי, את לא מבינה למה באת ואז פנה למישהו אחר ואמר, "היא לא עשתה גוגל", כשאני נמצאת שם.

<אוה מדז'יבוז': ואז הוא אמר, את באת לבקש ממני עזרה.

<אוה מדז'יבוז': אמרתי לו, לא, באתי להציע שיתוף פעולה, לא באתי לבקש עזרה.

<אוה מדז'יבוז': "אני קובע את הכללים, אני מחליט מה יהיה" בצורה מאוד אלימה, מאוד שוביניסטית, מאוד מיזוגנית.

<אוה מדז'יבוז': מעולם לא נתקלתי בדבר כזה.

<אוה מדז'יבוז': וזה מאוד מאוד עצוב שככה עדיין בשנת 2018 נשיא התאחדות התעשיינים שיש אצלו שתי נשים מתוך 10 בדירקטוריון מרשה לעצמו לדבר, מרשה לעצמו להתייחס - - -

מירב בן ארי: אני חייבת לומר לך משהו.

מירב בן ארי: אני יו"ר שדולת כחול לבן ואני מכירה טוב את שרגע.

מירב בן ארי: ולא מה שהתחושות שלך וזה, אני לא אתערב, אבל אנחנו עושים עבודה נהדרת עם כל מה שקשור לנשים בתעשייה בפורום ספציפי של נשים בתעשייה.

מירב בן ארי: היינו אני ואיילת נחמיאס ורבין לפני שבועיים בכנס.

מירב בן ארי: יש את מור, היא מובילה את זה - - -

<אוה מדז'יבוז': היא הייתה שם גם בדיון.

<אוה מדז'יבוז': הוא השתיק גם אותה, זה בסדר.

מירב בן ארי: עזבי, אני יכולה להגיד, אני שלוש שנים מתעסקת בכחול לבן ואני אומרת לך, יש לנו שיתוף פעולה נהדר - - -

עאידה תומא סלימאן: עם הנשים.

מירב בן ארי: עם הנשים.

עאידה תומא סלימאן: אוקיי.

מירב בן ארי: ולכן אני אומרת, רגע - - -

עאידה תומא סלימאן: זה אין ניגוד בדברים שאתן אומרות - - -

מירב בן ארי: זה מה שאני אומרת - - -

<אוה מדז'יבוז': אני פניתי אליו כדי לעשות משהו ואני לא נתקלתי - - -

מירב בן ארי: אבל יש לנו עבודה, אני - - -

עאידה תומא סלימאן: מירב, זה מצויין, אבל בואי לא נבזבז זמן כי זה לא מתנגד עם מה שהיא אמרה.

מירב בן ארי: אנחנו עושים עבודה - - - את מתה על שדולת כחול לבן, אני יודעת - - -

עאידה תומא סלימאן: זה לא העניין של שדולה, אל תעשי את זה.

מירב בן ארי: אז תקשיבי, עאידה - - -

עאידה תומא סלימאן: לא, אל תעשי את זה.

מירב בן ארי: זה היה בהומור, אל תקחי את זה קשה.

מירב בן ארי: אנחנו עושים עבודה נהדרת עם נשים בתעשייה הישראלית גם בלעדיו.

מירב בן ארי: זה כל מה שאמרתי.

<אוה מדז'יבוז': מעולה, ולכן - - -

עאידה תומא סלימאן: אבל גם צריך לחשוף כשיש אנשים כאלה שעומדים במקום של קבלת - - -

מירב בן ארי: אין בעיה, לא סתרתי את הדברים.

עאידה תומא סלימאן: זה מה שנקרא תקחו את המגרש שלכן ותשחקו איתו כמו שאתן רוצות אבל אל תתקרבו לעוגה שלנו.

מירב בן ארי: אני אמרתי בהתחלה, התחושות שלך, אני לא זה - - - אני רק אומרת, כדי לא לשפוך את התינוק עם המים שיש לנו עבודה מול התעשייה הישראלית ומול נשים בתעשייה, ולכן אני גם אעזור במה שצריך כי אני מתעסקת בזה.

מירב בן ארי: אני ואיילת מתעסקות בזה כל הזמן, בנשים בתעשייה, גם בלעדיו.

<אוה מדז'יבוז': אנחנו באמת יוצאים לשיתוף פעולה עם משרד הכלכלה בעניין הזה, בעניין התעשייה, אנחנו אכן הולכים לכיוון הזה.

<אוה מדז'יבוז': עדיין אני חושבת שזה עצוב מאוד בשנת 2018.

<אוה מדז'יבוז': אנחנו רוצים, זה גם חלק היה, מימון לייעוץ לחברות במגזר הפרטי.

<אוה מדז'יבוז': אנחנו רוצים לפרוץ את העניין של משרדים ממשלתיים, כן האנחה במקומה, לגיבוש תכנית לצמצום פערים מגדריים.

<אוה מדז'יבוז': אנחנו נתחיל באמת עם התעשייה דרך משרד הכלכלה ונראה הלאה איך אנחנו ממשיכים.

<אוה מדז'יבוז': שת"פ עם הנציבות במשרד ראש הממשלה לעניין פיילוט יום עבודה מהבית.

<אוה מדז'יבוז': זה לא משהו שהולך בקלות.

<אוה מדז'יבוז': אני לא יודעת כמה, אני בטוחה שכן, יש עכשיו ניסיון של עבודה - - - את רוצה להציג?

<מיכל לזרוביץ: אני ראש האגף לשוויון מגדרי בנציבות.

<מיכל לזרוביץ: אנחנו מתעסקים קודם כל - - -

עאידה תומא סלימאן: שנייה.

עאידה תומא סלימאן: אני מבקשת, בואי, אוה - - -

<אוה מדז'יבוז': השיתוף פעולה איתם אבל סבבה.

עאידה תומא סלימאן: בסדר, לא, כי אני מצטערת, את תתייחסי לזה אחר כך.

עאידה תומא סלימאן: אני רוצה לסיים את ההצגה של התכנית כדי לפתוח את הדיון.

עאידה תומא סלימאן: זה לא נגמר ככה.

<אוה מדז'יבוז': אוקיי.

<אוה מדז'יבוז': מהלכים שהתחלנו בהם: שינוי מנגנון העדפת עסקים בבעלות נשים ברכש ממשלתית.

<אוה מדז'יבוז': יש בעיקרון החלטת ממשלה שאומרת שעסקים בבעלות של 51% נשים אמורה לקבל יתרון, העדפה מתקנת.

<אוה מדז'יבוז': זה לא קורה וחלק מהעניין שקשה לדעת את זה זה שלא יודעים כשבאים למכרז או דברים כאלו אם זה בבעלות אישה או לא בבעלות אישה.

<אוה מדז'יבוז': אנחנו עכשיו מול החשכ"ל ועוד גורמים כדי שבדף אל המכרז שמגישים נושא הבעלות שלה אישה יהיה מודגש ואז אף אחד לא יוכל לטעון שהוא לא ידע ולכן הוא עשה בחירה.

<אוה מדז'יבוז': זה לא מתקבל בתשואות בוא נקרא לזה ככה, לא, אבל אנחנו פועלים לעניין הזה.

<אוה מדז'יבוז': עכשיו אני גם הוצאתי פנייה בטפסים הבריאותיים, הממשלתיים, יש שם האם, יש שם האב ובהרבה הרבה מאוד טפסים יש רק שם האב.

<אוה מדז'יבוז': אני הלכתי לטיפול עם הבן שלי, הייתי צריכה למלא את שם האב.

<אוה מדז'יבוז': אין.

<אוה מדז'יבוז': הפנייה שלי הייתה, הוצאנו דרישה לשנות את זה לשם ההורה.

<אוה מדז'יבוז': כי יש שם אם ושם אם, יש שם אב ויש שם אב ויש רק אם ויש רק אב.

<אוה מדז'יבוז': אז הדרישה היא לשנות את זה לשם ההורה.

מירב בן ארי: עשינו את זה גם בצבא, דרך אגב, את שם ההורה.

מרב מיכאלי: גם הרי שינו את משרת הם למשרת הורה.

<אוה מדז'יבוז': נכון, אז אנחנו מבקשים שזה יהיה Follow up.

<אוה מדז'יבוז': הקמת מאגר נשים מומחיות בתחומים שונים - זה מתחיל מייצוג בתקשורת, מתפקידי הקודם, ודרך עכשיו שבוועדות ציבוריות אין מספיק נשים.

<אוה מדז'יבוז': המצב, אני חייבת להגיד, בדירקטוריונים של חברות ממשלתיות יש 42% ייצוג לנשים.

<אוה מדז'יבוז': זה עדיין לא מספיק אבל זאת נקודת מוצא סבירה.

<אוה מדז'יבוז': לעומת זאת, יו"רים, כמעט ויש רק גברים.

<אוה מדז'יבוז': אבל זה החלטות של השרים כי הם ממנים את היו"רים הממשלתיות.

<אוה מדז'יבוז': ובוועדות ציבוריות בכלל כמעט ואין ייצוג לנשים, בטח לא ייצוג נאות.

<אוה מדז'יבוז': אנחנו רוצים, פנינו לרשות החברות, אנחנו נקבל מהם את כל המאגר של הדירקטוריות שיש ואנחנו נציע לכל אחת להיות גם במאגר המומחיות של הרשות לקידום מעמד האישה וכל פעם שמישהו יטען בטעות שהוא נורא רוצה לשים אישה אבל אין לו נוכל לתת שם מעבר לכותרת שזה מאסט.

<אוה מדז'יבוז': גיבוש תכנית עבודה למתן מענה לקשיים המרכזיים של אמהות יחידניות - אני חושבת שאנחנו, מירב ואני, חולקות את הדבר הזה, את הקרבה לנושא הזה.

<אוה מדז'יבוז': צריך לחשוב על כל מיני דברים.

<אוה מדז'יבוז': למשל, אני שנוסעת פעם אחר פעם לחו"ל לייצג את המדינה ונאלצת לשלם בייבי סיטר מכספי לילד שלי.

<אוה מדז'יבוז': אף אחד לא מכיר את זה, זה לא מוכר בשום מקום.

<אוה מדז'יבוז': צריך לבוא ולראות מה עושים בדבר הזה.

<אוה מדז'יבוז': התאמת טפסים ממשלתיים לציבור לשוויון מגדרי.

<אוה מדז'יבוז': התייחסתי לזה.

<אוה מדז'יבוז': הנגשת זכויות - זה מתכתב סוף כל סוף בשעה טובה פתחנו עמוד פייסבוק ועוד כמה ימים גם יעלה אתר.

<אוה מדז'יבוז': יש גם את הנגשת המידע גם לאמהות יחידניות.

<אוה מדז'יבוז': תמי מובילה שיתוף פעולה עם כל זכות בעניין של כל הזכויות למגזר החרדי, לנשים במגזר החרדי.

<אוה מדז'יבוז': אבל מאחר ואנחנו לחוצים בזמן אז תמי אני לא אתן לך לדבר, אני אעשה את זה מהר.

<אוה מדז'יבוז': סדנאות להגנה עצמית - זה בשיתוף משטרת ישראל.

<אוה מדז'יבוז': הוכשרו עכשיו 30 מדריכים לנפגעות הטרדות מיניות בצורה מאוד מאוד רגישה שרוצות.

<אוה מדז'יבוז': זה כבר נעשה בכל רחבי הארץ, זה פרוייקט מאוד מאוד נחמד.

<אוה מדז'יבוז': זה ביחד עם המשטרה הפרוייקט הזה.

<אוה מדז'יבוז': מתן ייצוג לנשים בקדמת הבמה - שוב, זה מתכתב עם התפקיד הקודם.

<אוה מדז'יבוז': אמנם הגענו למצב שאין פאנל כמעט בלי לפחות אישה אחת - - -

עאידה תומא סלימאן: יש הרבה, תאמיני לי.

<אוה מדז'יבוז': כמעט, אבל באולפן שישי למשל או אצל איילה חסון - - -

עאידה תומא סלימאן: את מתכוונת בתקשורת, אוקיי.

<אוה מדז'יבוז': כן, כן, דיברתי על התקשורת עכשיו, בקדמת הבמה.

<אוה מדז'יבוז': שוב, אנחנו רוצים מומחיות בתחום החוץ והביטחון ששם אין מספיק.

<אוה מדז'יבוז': אנחנו נפלאות בלייף סטייל, אנחנו אפילו מעולות בכלכלה, אבל יש לנו גם מה להגיד בתחום הביטחון והמדע והחוץ.

<אוה מדז'יבוז': וצריכות להיות יותר נשים בנושא הזה.

<אוה מדז'יבוז': גם נפגשנו עם פורום דבורה שהם יוכלו גם להעמיד נשים שמתמחות בתחום הביטחון והחוץ ואנחנו רוצים לקדם את הדבר הזה.

<אוה מדז'יבוז': כמו שהתחלתי ושרבבתי את זה במהלך המצגת - הרשות לקידום מעמד האישה בשלב הזה היא לא רשות עם שיניים.

<אוה מדז'יבוז': היא לא רגולטור ואין לה סמכויות אכיפה, ואין לה סמכויות ענישה ואין לה סמכויות תגמול.

<אוה מדז'יבוז': אז אחד מהדברים שאנחנו בודקים זה באמת, ואני דיברתי כבר עם כמה מכם, להפוך את הרשות לרשות סטטוטורית, היא כרגע רשות סטטוטורית, אבל להפוך אותה לרשות סטטוטורית עצמאית.

מרב מיכאלי: לדעתי כבר יש הצעת חוק כזאת.

<אוה מדז'יבוז': יש הצעת חוק, אנחנו מגבשים גם את ההמלצות שלנו.

<אוה מדז'יבוז': ואני גם חייבת להגיד שגילה, אין לה בעיה, היא ממש לא נאחזת בדבר, היא אומרת, תביאי את ההמלצה המקצועית שלה ותהיה, נקבל את ההחלטה המושכלת.

<אוה מדז'יבוז': זה אחד מהדברים כדי לאפשר.

<אוה מדז'יבוז': כרגע ההגדרה העיקרית שלה חוק שלנו זה מודעות, מודעות, מודעות.

<אוה מדז'יבוז': אז אנחנו קודם כל צריכים לגבש תכנית שתעמיק את המודעות לציבור שיודעים שיש רשות לקידום מעמד האישה בתור התחלה.

<אוה מדז'יבוז': זה לא היה ברור בשנים האחרונות.

<אוה מדז'יבוז': אז אנחנו באמת בונים תכנית להנחיל תפיסת עולם של שוויון מגדרי לכלל הציבור, בעיקר לדור הצעיר.

<אוה מדז'יבוז': קמפיינים שיעלו לאוויר בנושא פעילותה של הרשות, השקת אתר אינטרנט מעודכן ודף הפייסבוק שעלה לפני יומיים, בבקשה תעשו לייק.

<אוה מדז'יבוז': איחור קל של 14 שנים אבל אנחנו לא קטנוניים.

<אוה מדז'יבוז': זה עדכון על זה.

<אוה מדז'יבוז': מיצוב הרשות לקידום מעמד האישה ככתובת מרכזית למידע, ידע ופניות ציבור בנושא שוויון מגדרי.

<אוה מדז'יבוז': יש לנו חלום להפוך את האתר למקור כל המידע.

<אוה מדז'יבוז': ובאמת מלא מלא עמותות שנפגשתי איתן ודיברתי איתן שאני רוצה להציג את החומרים שלהן באתר כדי שכולם יגיעו ויקבלו את כל המידע.

יוליה מלינובסקי: האתר שלכם נורא לא מעודכן - - -

<אוה מדז'יבוז': זה מה שאני אומרת, אנחנו משיקים עוד כמה ימים אתר.

יוליה מלינובסקי: חדש?

מירב בן ארי: אתר חדש חוץ מעמוד פייסבוק.

<אוה מדז'יבוז': בנוסף, ברור.

מירב בן ארי: אני אשלח לך את המצגת שעשינו על - - -

<אוה מדז'יבוז': מעולה, הכל, יש שם - - - כן - - -

עליזה לביא: המקום של הוועדה באתר שלכם יהיה?

<אוה מדז'יבוז': בטח, הכל יהיה.

<אוה מדז'יבוז': כל מי שרוצה להעביר לנו חומרים אני בעד.

<אוה מדז'יבוז': כמה שיותר, עם כמובן הפניות והכל, ברור.

<אוה מדז'יבוז': בעיניי ככה צריך להיות, אנחנו צריכים להיות במקום שמעבד את הכל.

<אוה מדז'יבוז': יש את יום האישה הבינלאומי הקרוב, בכנסת זה מחר, אבל בעולם זה בשמיני.

<אוה מדז'יבוז': הטייטל של האו"ם השנה זה נשים כפריות.

<אוה מדז'יבוז': זה פחות זה - - -

מרב מיכאלי: הטייטל יש לי בעיה איתו, לא עם הנשים הכפריות עצמן.

עאידה תומא סלימאן: באנגלית זה נשמע אחרת.

עאידה תומא סלימאן: Rural women.

מירב בן ארי: אז מה הבעיה שלך עם נשים ש- - -

עאידה תומא סלימאן: חברות הכנסת הנכבדות.

<אוה מדז'יבוז': אני אייצג את מדינתנו בשבוע הבא.

<אוה מדז'יבוז': אם גילה תגיע אז היא תנאם ואם לא אני אנאם.

<אוה מדז'יבוז': אצלנו זה בסימן שזה נקודת פתיחה לנושא גם מאוד מאוד חשוב, שינוי מודל היופי ודימוי הגוף.

<אוה מדז'יבוז': מהגיל הצעיר ויופי בא בכל הצורות, בכל הגדלים, בכל המשקלים, בכל הגבהים.

<אוה מדז'יבוז': האו"ם הזמין אותנו לאירוע ספציפי עוד חודשיים על הנושא הזה, זה נושא שחובק את כל העולם, כל העניין של שינוי מודל היופי ודימוי הגוף.

מירב בן ארי: יש תצוגת אופנה.

<אוה מדז'יבוז': יש תצוגת אופנה ואת משתתפת.

מירב בן ארי: גם את.

<אוה מדז'יבוז': נכון.

<אוה מדז'יבוז': אבל על זה לא צריך להגיד, אני עדיין מעכלת את זה.

<אוה מדז'יבוז': בשביל להראות - - - זה הלך ככה, הייתי באמצע ישיבה בחני ואז קיבלתי, אנחנו נורא רוצים שתשתתפי בתצוגת אופנה כי אנחנו רוצים לשנות את מודל היופי.

<אוה מדז'יבוז': מחמיא.

מירב בן ארי: אני לקחתי את זה כמחמאה.

עאידה תומא סלימאן: אני מודה לך אוה, אני חושבת שקודם כל אנחנו, אתם יודעים מה, יש פתגם בערבית שאומר שהעוגה בידיים של האני הופכת למשהו גדול, עכשיו משסוף סוף יש לנו תכנית אנחנו אפילו כאילו נזהרות לבקש.

עאידה תומא סלימאן: סוף סוף יש לנו תכנית אנחנו לא מנסות לקלקל את השמחה שסוף סוף יש תכנית ויש צוות ויש מנכ"לית.

עאידה תומא סלימאן: אבל אני חייבת להגיד, אחד הדברים ששמענו עליהם בתקופה האחרונה וזה אחרי שאת נכנסת לתפקיד זה העברת האחריות על הנושא של הדרת נשים שהוא נושא בוער ובועט בימים האלה, הועבר ממשרד המשפטים לרשות לקידום מעמד האישה.

עאידה תומא סלימאן: ואני הייתי רוצה לראות אותו חלק מהתכנית הזו וחבל שהוא לא נמצא.

<אוה מדז'יבוז': אני רוצה להתייחס לזה.

<אוה מדז'יבוז': זה חלק מהפרדוקס הזה שנקרא הרשות לקידום מעמד האישה.

<אוה מדז'יבוז': אני נפגשתי עם דינה, אחת מהפגישות הראשונות שלי לדעתי.

<אוה מדז'יבוז': ואז אמרתי לה, אוקיי, אז מה, שהיא מדהימה,אגב, היא עשתה לי חפיפה מדהימה, ואז אמרתי לה, אוקיי, אז מה עושים.

<אוה מדז'יבוז': היא אמרה לי, לא ממש את יכולה לעשות משהו.

<אוה מדז'יבוז': אז אני רוצה לספר לכם את החוויה שלי מהשלושה חודשים בנושא הזה.

<אוה מדז'יבוז': כי איך שממש נכנסתי נפגשתי איתה ואז היא אמרה לי, את יודעת מה, תוציאי לכל המנכ"לים של המשרדים הממשלתיים שיתנו לך את הדברים שהם חשופים להדרת נשים.

<אוה מדז'יבוז': הוצאתי את המכתב לפני חודש וחצי, חודשיים, אף אחד לא הגיב.

<אוה מדז'יבוז': אני עומדת לתזכר אותם.

<אוה מדז'יבוז': אבל עזבו את זה.

<אוה מדז'יבוז': היה את האירוע הסיפור של מודיעין עילית, נכתב בעיתון שהמנכ"ל של העירייה הוציא תקנון.

<אוה מדז'יבוז': אני הוצאתי לו באותו רגע מכתב חריף עם רשימה של דרישות שיענה לי.

<אוה מדז'יבוז': כמה פעמים תזכרנו אותו?

<אוה מדז'יבוז': הוא לא טרח אפילו לענות.

מירב בן ארי: גם לי הוא לא ענה.

<אוה מדז'יבוז': גם דינה זילבר שלחה ליועץ המשפטי.

<אוה מדז'יבוז': דממה.

<אוה מדז'יבוז': עכשיו מה אפשר לעשות עם זה?

<אוה מדז'יבוז': עד שהרשות באמת, סליחה שאני חוזרת לזה עוד פעם, עד שהרשות לא תהיה רגולטור שיהיו לו כלים אז אנחנו נמשיך להוציא מכתבים - - -

עאידה תומא סלימאן: אני חושבת שהרשות תהיה רגולטור, זה טוב, אני לא מתנגדת לזה.

עאידה תומא סלימאן: אבל אני חושבת שאם לא יהיה ברור לכולם, ואני יודעת שאת עומדת מול אתגר לבנות את הרשות מחדש, אבל הרשות חייבת להיות גוף שבאמת עושה את הרעש המתאים סביב נושאים מסויימים.

עאידה תומא סלימאן: וזה לא יכול להתבצע בלי שיתופי פעולה עם כל מיני גורמים כולל הוועדה הזו.

עאידה תומא סלימאן: אני יודעת שהסיור שעשינו בבית שמש עשה את הרעש המתאים והציף את הנושא ואנחנו עוקבות אחרי מה שקורה.

עאידה תומא סלימאן: אנחנו מבחינתנו כבר אמרנו, ואני במיוחד אמרתי כמה פעמים שאני מוכנה לשתף פעולה ולחשוב ביחד איך באמת לקדם את הרשות למקום כזה שהיא כן תוכל אפילו לפני שהיא הופכת להיות רגולטור, אני לא רוצה להגיד את זה ולהשמע רע, לכלב השמירה על זכויותינו כנשים.

עאידה תומא סלימאן: ואני רואה בשנים האחרונות שהרבה מהסמכויות בלפקח על איך עושים את כל הנושא של גם חשיבה מגדרית, גם תקצוב מגדרי, גם ייצוג נשים בוועדות, גם וגם וגם, עובר לרשות.

עאידה תומא סלימאן: וזה יכול להיות שבשלב מסויים חשבו לקבור את זה ברשות אבל זה בידיים שלך.

עאידה תומא סלימאן: או לקבור או להחיות.

עאידה תומא סלימאן: ואני מאוד מקווה שאפילו אם הם מתכוונים לקבור את זה ברשות אנחנו לא ניתן להם.

עאידה תומא סלימאן: ולפחות לא תהיה קבורה שקטה.

עאידה תומא סלימאן: אני רוצה לתת אפשרות.

עאידה תומא סלימאן: אני יודעת שהממ"מ הכינו איזשהו מסמך שאנחנו נפיץ אחר כך.

עאידה תומא סלימאן: אני רוצה שתתייחסי אליו ממש בקיצור רב, ד"ר איילה, כדי שנוכל באמת לפתוח, בבקשה.

<איילה אליהו: תודה.

<איילה אליהו: התבקשנו על ידי הוועדה לבדוק את נושא הייצוג ההולם לנשים בוועדות ציבוריות, שהזכרת אותו בדברייך, שעל פי חוק שיווי זכויות האישה צריך להיות בו ייצוג הולם לנשים ממגוון קבוצות האוכלוסייה.

<איילה אליהו: פנינו ל-29 משרדי ממשלה, קיבלנו תשובות מ-19 משרדים שלששה מתוכם אין בכלל ועדות.

<איילה אליהו: 13 משרדים דיווחו על ועדות.

<איילה אליהו: אנחנו רואים שתשובות המשרדים מעידות על חוסר הטמעה או חוסר היכרות עם חלק מהוראות החוק.

<איילה אליהו: למשל, קיבלנו תשובות שכוללות נתונים שהם לא רלוונטיים, כוללות נתונים על ועדות שהן בכלל לא ועדות ציבוריות או נתונים חלקיים בלבד, ולכן לא יכולנו לתת תמונת מצב מדוייקת של הייצוג של הנשים.

<איילה אליהו: אנחנו רואים שיש חוסר מודעות בקרב חלק מהמשרדים לגבי ייצוג הולם לנשים ממגון קבוצות האוכלוסייה.

<איילה אליהו: מהנתונים שקיבלנו אנחנו רואים ייצוג מצומצם ביותר לנשים ממגוון קבוצות אוכלוסייה.

עאידה תומא סלימאן: המגוון, אם מתייחסים לזה, אמריקאית, מרוקאית, תוניסאית - - - אמריקאית, פולנית.

עאידה תומא סלימאן: ככה מתייחסים במשרדים.

<איילה אליהו: אנחנו רואים גם חוסר מודעות לגבי חובת הדיווח על הקמת ועדות חדשות לרשות לקידום מעמד האישה.

<אוה מדז'יבוז': אז אגב, לא, טיפה טיפה מה שהשתנה בגלל זה שעכשיו הם מודיעים לי בדיעבד כ"כסתח" שתדעי שמונתה אישה, שמונה גבר ויש מיליון נשים.

<אוה מדז'יבוז': קודם כל שיש ועדת ציבורית הם שולחים לי, אישרנו את המינוי של זה וזה, תדעי שיש רק גברים או רק זה, בדיעבד, אוקיי, שזה טיפה.

<קריאה: שיש רק גברים או ש- - -

<אוה מדז'יבוז': שאין מספיק.

<אוה מדז'יבוז': הם מודיעים, זה סוג של "כסתח" כי זה בדיעבד.

<אוה מדז'יבוז': הם מודיעים - - -

<סיון יעקבסון: כי בשירות הלאומי היו המון נשים וכפי הנראה ייבחר גבר, ברשות לשירות לאומי.

<איילה אליהו: אנחנו פנינו, גם, כמובן, אליכם, לרשות, שהבנו שאין מידע עדכני על ייצוג של כל הנשים בכל הוועדות - - -

<אוה מדז'יבוז': יש - - - מה שאנחנו עכשיו שזה חודשיים, זה מתחיל רק, אנחנו מתחילים לבדוק.

<איילה אליהו: המאגר כפי שאמרת נמצא בתהליכי עדכון, מאגר המומחיות.

<איילה אליהו: רק שלושה משרדים ציינו במפורש שהם לא פנו לרשות בחמש השנים האחרונות לשם סיוע באיתור נשים למועמדות בוועדות ושאר המשרדים לא התייחסו בכלל לשאלות.

<אוה מדז'יבוז': תודה רבה, זה לצערי הרב בול.

עאידה תומא סלימאן: אני חייבת להגיד שאנחנו פנינו למשרדים השונים בעניין הדרת נשים וביקשנו מהם דיווח.

עאידה תומא סלימאן: חלק חזרו אלינו ואנחנו הבנו שגם הם לא ממש יודעים איך לענות אז פיתחנו שאלון מאוד מפורט שנוכל דרכו והם התחייבו לענות עליו כדי שנוכל להוציא מזה איזשהו מידע בעניין.

<אוה מדז'יבוז': אוקיי, זה התקדמות, כי לי לא ענו בכלל אבל אנחנו יכולים להסתמך על מה שהם יענו לכם.

עאידה תומא סלימאן: אני חושבת שזה מעקב שצריך להיות צמוד ועקבי כי אחרת הם לא יבינו את האחריות בבקרה על העבודה שלהם.

עאידה תומא סלימאן: אני רוצה לתת לאורית סוליציאנו, מנכ"לית איגוד מרכזי סיוע, אבל ממש קצר אורית.

<אורית סוליציאנו: תודה רבה.

<אורית סוליציאנו: קודם כל אני מברכת, חיכינו המון זמן לרשות ולרשות פועלת ואני מאוד מברכת על התכנית ועל מה שהצגת היום ובכלל זה שהצלחת.

<אורית סוליציאנו: אני זוכרת את הפגישה הראשונה איתך, לא היה לך שום צוות ועכשיו יש לך כבר את הרשימה הזאת.

<אורית סוליציאנו: באמת כל הכבוד לך ולצוות וההצלחה שלכן זו ההצלחה שלנו.

<אורית סוליציאנו: מכוון שהזמן הוא מוגבל אני רוצה לומר שלוש נקודות קצרות.

<אורית סוליציאנו: דבר אחד, ואני מסתכלת על חברותיי כאן, שחלקנו כבר ותיקות במאבק מארגונים, נורא חשוב לדעת שיש המון המון כוח וידע מקצועי של ארגוני נשים.

<אורית סוליציאנו: יש כאן, שוב, אני מסתכלת על החברות כאן בחדר, אנחנו מארגונים משותפים בעבר, יש גוף ידע מקצועי בארץ בתחום מגדר ואני חושבת שהרשות ממש חייבת להשתמש בו ולעשות את הדברים שהארגונים לא יעשו.

<אורית סוליציאנו: סתם כדוגמה בהיסטוריה שלי שהייתי בשדולת הנשים עשינו רשימת מומחיות ועכשיו אני עוד פעם שומעת.

<אורית סוליציאנו: סתם רק כדוגמה.

<אורית סוליציאנו: להיפך, הרשות צריכה ללכת על הדברים המערכתיים הגדולים ולהעזר בנו, ואנחנו כאן כדי לתת לך ולכן את הגיבוי ובאמת לעבוד בעבודה במאקרו - - -

<אוה מדז'יבוז': ענבר באה במיוחד להיות, לעבוד, אני הרגשתי, חלק מהדברים בארבעת החודשים האחרונים, נפגשתי באמת עם כולכם, וחלק אפילו יותר מפעם אחת, אבל הרגשתי שאני לא מצליחה לשמור על הקשר הרציף שאני רוצה, ולכן ענבר היא ממש ייעודית והתפקיד שלה זה לעשות את הדבר הזה שלא יתפקששו דברים ושלא ייעשו דברים פעמיים.

<אורית סוליציאנו: בדיוק.

<אורית סוליציאנו: אז אני אומרת שיש היסטוריה ויש ידע ואני בטוחה שחברותיי מהארגונים האחרים באותה דעה.

<אורית סוליציאנו: אנחנו רוצות לעזור לך שאת תעשי את הדברים בקומה הבאה.

<אורית סוליציאנו: ואני אקפוץ מזה לעוד קומה.

<אורית סוליציאנו: אני חושבת שצריך להתחיל לראות את התחום של מגדר כמקצוע.

<אורית סוליציאנו: אפרופו, את כתבת שאחת מההמלצות שלך זה הגדרת התפקיד של היועצת לקידום מעמד האישה ברשות המקומית והפיכתה לעוגן משמעותי ומשפיע על הארגון.

<אורית סוליציאנו: מה שקורה היום, ואנחנו כולנו מכירות, זה כל מיני נשים, חלקן מאוד מקצועיות אבל חלקן גם לא, מקבלות תפקיד, ומכוון שחלקן לא מספיק מקצועיות זה גול עצמי.

<אורית סוליציאנו: ולפעמים אם אני רוצה להאמין בקונספירציה אתן יכולות לחשוב למה לא תמיד יתנו לנשים הכי חזקות והכי משמעותיות כי אם תהיה אישה הכי חזקה והכי משמעותית יהיה שינוי.

<אורית סוליציאנו: דבר שלישי, אני חושבת שהוועדה שבראשה עומדת עאידה, שהיא באמת ועדת סופר מקצועית ועולים כאן דברים מאוד מאוד חשובים, חשוב להתחבר לזה, לא התחלנו אתמול.

<אורית סוליציאנו: וחשוב לי לציין גם מה שאת סיפרת על שרגא ברוש, מכוון שגם, אני לא מדברת פרסונלית, אני מדברת מהותית, אנחנו מנסים כבר דיי הרבה זמן לקדם את הקוד הוולנטרי למניעת הטרדה מינית.

<אורית סוליציאנו: אני קוראת לרשות לעזור לנו ואחד מהדברים ש- - - הקוד הוולנטרי זה כלי אדיר להאבק בהטרדות מיניות במדינה.

<אורית סוליציאנו: עשינו את זה במכון התקנים ויש עכשיו מאבק של בעלי כוח ואינטרסים של בעלי עסקים לצאת נגד זה גם אם איגוד התעשיינים - - -

עאידה תומא סלימאן: אורית, אני מציעה שתעבירו את ההצעה הזו לתכנית הלאומית למאבק בהטרדה מינית.

<קריאה: באו"ם עכשיו מדברים על זה.

<אורית סוליציאנו: אנחנו נעביר.

<אורית סוליציאנו: אני יכולה להגיד שהזמינו אותי להציג באו"ם את הנושא הזה.

<אורית סוליציאנו: כי אפרופו הצעת ההחלטה שעברה באו"ם בנושא- - -

<קריאה: החלטה מדהימה.

<אורית סוליציאנו: כן, ולהציג את הקוד הזה בחו"ל ובארץ אנחנו לא מצליחים לקדם את זה עדיין כתקן.

עאידה תומא סלימאן: תודה רבה.

עאידה תומא סלימאן: אני רוצה, סביונה רוטלוי, שופטת בדימוס, בבקשה.

<סביונה רוטלוי: אני רוצה לומר כמה מילים.

<סביונה רוטלוי: את דיברת על העדר שיניים לרשות.

<סביונה רוטלוי: זאת באמת בעיה מרכזית.

<סביונה רוטלוי: אני רוצה לנצל את השתי דקות הבאות להראות איך נשים בעבר העזו לעשות הרבה יותר דברים ממה שאנחנו מעזות היום.

<סביונה רוטלוי: וזאת הזדמנות להזכיר את חברת הכנסת רחל קגן שבשנת 1951 הייתה חברת כנסת מטעם ויצו והעלתה את הצעת החוק שהיא קראה לו: משפחה ושוויון לנשים.

<סביונה רוטלוי: המפלגות הדתיות גרמו לכך שבעצם נגסו בהצעת החוק הזאת, אנחנו מכירים אותה היום כחוק שיווי זכויות האישה על ידי כך שהחריגו את כל הנושא של המעמד האישי.

<סביונה רוטלוי: רחל קגן לא באה להצביע, פרשה אחרי זה מהכנסת, המשיכה לפעילויות אחרות וחזרה אחר כך לכנסת נוספת, הכנסת החמישית אם אני לא טועה.

<סביונה רוטלוי: למה אני מביאה את הסיפור הזה?

<סביונה רוטלוי: כי ביום האישה הבינלאומי אני חושבת שאנחנו צריכות להזכיר לעצמנו מי עומד מאחורינו.

<סביונה רוטלוי: אותן הגיבורות, האמיצות, הנחושות שכן היו מוכנות ללכת נגד הממסד ובמקרה זה הממסד הגברי שלצערי הרב כנראה לא השתנה בהרבה, לפי סיפור ברוש.

<סביונה רוטלוי: רק שאנחנו היום מכירות גם את המושג של שיימינג שלא העזנו להשתמש בו ואני חושבת שהתפקיד שלך אם קורה אירוע כזה זה להביא לידיעת הציבור.

<סביונה רוטלוי: לא יכול להיות שזה יישאר מעשה עלבון שלך מול אדם מסויים.

<סביונה רוטלוי: זה צריך להיות בידיעת הציבור.

<סביונה רוטלוי: ואני באמת קוראת לך לגלות עירנות במצב הזה כי את מייצגת בעצם המון נשים במדינת ישראל, אמורה לייצג.

<סביונה רוטלוי: אז זה מה שהיה לי להגיד כרגע.

<אוה מדז'יבוז': אני מאוד מסכימה איתך ובגלל זה היה חשוב לי לספר את הסיפור הזה פה ואני אמשיך לספר אותו לכל מי שירצה לשמוע ולא ירצה לשמוע.

עאידה תומא סלימאן: אוקיי.

עאידה תומא סלימאן: חברת הכנסת מירב בן ארי.

מירב בן ארי: תודה רבה גברתי היושבת ראש.

מירב בן ארי: קודם כל תודה לך, אוה, אנחנו כבר ישבנו, דיברנו, אני מאחלת לך בהצלחה.

מירב בן ארי: אנחנו היינו כאן בתקופה של ואקום שכמובן ארגונים פועלים ללא הרף אבל הרשות ומנכ"לית זה מאוד חשוב בעיניי אז אני אאחל לך בהצלחה.

מירב בן ארי: אני אציע את עזרתי חוץ מזה שאני כאן ובאמת פעילה בכל מה שקשור לנשים, זה בנושא של התעשייה הישראלית שאמרתי ובנושא של האמהות חד הוריות.

מירב בן ארי: כל הזמן אומרים לי להגיד משפחות חד הוריות אבל אני אמשיך להגיד אמהות חד הוריות כל עוד 97 - - -

<אוה מדז'יבוז': יחידניות.

מירב בן ארי: אמהות חד הוריות.

מירב בן ארי: יש יחידניות ויש חד הוריות שנגזר עליהן להיות חד הוריות.

מירב בן ארי: יש יחידניות שבחרו, אני מכירה את זה מהבית.

מירב בן ארי: עכשיו אני רוצה להגיד לך משהו.

מירב בן ארי: אני רוצה להגיד, יהיה לך כל הזמן דברים שיבואו ויתקיפו אותך ואני שמחה שאני מדברת אחרי השופטת סביונה כי אנחנו עברנו את זה כאן שלוש שנים.

מירב בן ארי: אנחנו עוברות הרבה פעמים, וצריך לשים את זה על השולחן, התקפות שוביניסטיות קשות.

מירב בן ארי: אפילו הבוקר אצל קלמן עולה איש הזוי ואומר שהסיבה שאין פרס ישראל לנשים זה כי הן אשמות ואנחנו לא - - - אז אני רוצה להגיד לך שלא תיפול רוחך וגם היושבת ראש מכירה את זה וגם יש כאן חברות כנסת שעוברות, ואנחנו עברנו את זה גם עם חזקת הגיל הרך, ועברנו את זה בכל כך הרבה צמתים כאן בשלוש שנים האחרונות של התקפות.

מירב בן ארי: ותדעי לך שגם אם לפעמים זה מפיל רוח אל תחלשי, תדעי שיש כאן הרבה ארגונים חברתיים - - -

עאידה תומא סלימאן: זאת עוד סיבה דווקא לזקוף קומה, להתחזק ולענות.

מירב בן ארי: כן, להתחזק, בדיוק.

מירב בן ארי: זה בדיוק כמו שכל הזמן יורדים עליי בפייסבוק שאני אקרא לזה משפחות עצמאיות ואני מעצבנת אותם ואני אומרת שהרוב נשים.

מירב בן ארי: כי כל עוד 97% ממשקי הבית במשפחות כאלה תוביל אותן נשים, פעם אחת אפשר להשתמש במושג נקבה באופן קבוע.

מירב בן ארי: אז הנה אני אומרת לך ואני חוטפת ולא מפריע לי, ואני הרבה פעמים אומרת לך, לפעמים אני מרגישה ואני לא יכולה להתעלם מזה, מהעובדה שאת תהיי כאן תחת התקפה.

מירב בן ארי: ואני רוצה להגיד עוד משהו, שלפעמים את תהיי תחת התקפה גם של נשים.

מירב בן ארי: כי הרבה פעמים אנחנו שומעים את חוסר הפרגון דווקא מנשים.

מירב בן ארי: שתדעי שהארגונים החברתיים ובעיקר הנשים שמובילות אותם נמצאות מאחורייך, גם כמובן חברות הכנסת.

מירב בן ארי: ושלא תיפול רוחך.

מירב בן ארי: אני אומרת לך, מניסיון, לצערי, זה קורה.

מירב בן ארי: ולא רק מגברים.

מירב בן ארי: וזהו, ושיהיה לך בהצלחה, כל מי שנמצאת כאן בשולחן הזה - - -

עאידה תומא סלימאן: אבל צריך להפריד בין ירדו עלייך לבין יבקרו אותך, לא?

מירב בן ארי: לא, תשמעי, הביקורת אין שום בעיה, אנחנו - - -

עאידה תומא סלימאן: אוקיי, זהו, כל עוד שאנחנו מסכימות על זה.

מירב בן ארי: ביקורת זה רלוונטי, אבל ברגע שזה יורד לרמה אישית של לבוא ולומר שזה בגלל שאת אישה, כמו הבוקר שראינו את זה, ברעיון, אז תדעי שזה לא שם.

עאידה תומא סלימאן: טוב, יש לי עוד רשימה ארוכה של נשים שרוצות להתייחס ונציגות ארגונים.

עאידה תומא סלימאן: אז בואו נעשה את זה ממוקד.

עאידה תומא סלימאן: אני מאוד מבקשת בעיקר להתייחס לתכנית הפעולה ולתפקיד של הרשות.

עאידה תומא סלימאן: אני רוצה לתת לעורכת דין מיכל גרא מרגלית.

<מיכל גרא מרגליות: אני מייצגת את שדולת הנשים בישראל.

<מיכל גרא מרגליות: קודם כל, תודה לגברתי היושבת ראש ותודה לך מנכ"לית הרשות.

<מיכל גרא מרגליות: לפני ארבעה חודשים הגעת לפה ואמרת, אין לי מושג, והיום את מציגה רשימה ארוכה ומרשימה מאוד של נושאים.

<מיכל גרא מרגליות: אני מודה שהרשימה הארוכה והמרשימה מאוד של הנושאים מדאיגה אותי כי היא ארוכה מאוד מאוד מאוד ואני חושבת שיש המון המון נושאים חשובים מאוד.

<מיכל גרא מרגליות: ואני גם באופן אישי מתמודדת כל הזמן עם זה שפונות אלינו ואומרות, אתן שדולת הנשים, איך אתן לא עושות x y z?

<מיכל גרא מרגליות: ואנחנו אומרות, אנחנו לא יכולות לעשות הכל.

<מיכל גרא מרגליות: יש כל מיני ארגונים שעושים כל מיני דברים.

<מיכל גרא מרגליות: והדבר הזה של להגיד לא, אני חוששת שאתן תלמדו על בשרכן.

<מיכל גרא מרגליות: ואני באמת מאחלת שתוכלו לייצר היררכיה יותר טובה בין הנושאים כדי שתתקדמו.

<מיכל גרא מרגליות: היררכיה ולוחות זמנים וכן הלאה.

<מיכל גרא מרגליות: אני כן אעיר כמה הערות מאוד קצרות ביחס לדברים שעלו.

<מיכל גרא מרגליות: א' לעניין היועצות לקידום מעמד האישה ברשויות המקומיות - אנחנו עושות עבודה מתמשכת מול משרד הפנים שהתקדמה מאוד מאוד לשנות את חוזר המנכ"ל בהקשר של היועצות.

<מיכל גרא מרגליות: מה שקרה זה שיש את החוק ויצאו כמה חוזרי מנכ"ל במהלך השנים.

<מיכל גרא מרגליות: חוזר המנכ"ל לקחו את המינימום בחוק והפכו אותו במקרה הטוב למקסימום.

<מיכל גרא מרגליות: שזה דבר שערורייתי.

<מיכל גרא מרגליות: זה מאוד מאוד מתקדם.

<מיכל גרא מרגליות: יש חוזר שהוא כמעט מוכן ומאוד נשמח גם שיהיה חלק מהדבר הזה.

<מיכל גרא מרגליות: התפקיד שלך בכל הנוגע להכשרות אין בלתו.

<מיכל גרא מרגליות: זאת אומרת, את היחידה שיכולה לעשות את הדבר הזה, זה תפקיד מאוד מאוד חשוב, מאוד דרמטי וגם ברור שהדבר שהכי חסר בתוך הרשויות זה תקנים.

<אוה מדז'יבוז': נכון, אבל תקנים זה לא אנחנו לצערי.

<מיכל גרא מרגליות: משרד הפנים אמר שכמו שהרווחה מביאים תקנים למנהלי מחלקות רווחה ברשויות מקומיות, ולכן המועצות מאיישות של תפקידים של מנהלי ומנהלות מחלקות רווחה כך המשרד לשוויון חברתי והרשות לקידום מעמד האישה צריכים להביא תקנים.

<מיכל גרא מרגליות: הסיפור של התקנים זה לגמרי אצלכם מבחינת משרד הפנים, בוא נראה מה אפשר לעשות.

עאידה תומא סלימאן: אני חייבת להגיד, היה תקנים, הונחו במשרד, היה רק צריך לפעול כדי שתזוז התכנית הזו.

עאידה תומא סלימאן: אני כבר שנה וחצי מחכה לה.

<מיכל גרא מרגליות: נכון, אז עכשיו הגורם בתוך הממשלה אמור להניע את הדבר.

<מיכל גרא מרגליות: יושבת הראש, אני חושבת שהעבודה שלך בנושא היא סופר חשובה ודרמטית.

<מיכל גרא מרגליות: חוות דעת מגדריות זה משהו שאני מאוד מאמינה בו, אני מפצירה בכן לתפוס את זה הרבה יותר מוקדם, כנראה דרך הצעות חוק ממשלתיות ששם אפשר גם להגיב ברמת התזכיר ועוד שיכניסו אתכם עוד לפני התזכיר אל תוך העבודה.

<מיכל גרא מרגליות: אנחנו יודעות, שוב על בשרנו, אנחנו מגישות מדיי שבוע עמדות לוועדת שרים וחקיקה בשלב נורא נורא מאוחר - - -

עאידה תומא סלימאן: בדיוק רשמתי לי שזה משהו - - -

<אוה מדז'יבוז': בגלל זה התייחסתי לזה במיוחד.

מירב בן ארי: כן רואים את התגובות שלכן אבל - - -

<מיכל גרא מרגליות: אנחנו מגיבות כי זה חשוב לנו להגיב אבל זה ברור שזה שלב מאוד מאוחר.

<מיכל גרא מרגליות: אבל מה שאת יכולה לעשות זה לא מה שאנחנו יכולות לעשות.

<מיכל גרא מרגליות: גם זה - - -

מירב בן ארי: גם אני דרך אגב לא רואה את התזכיר לפני שהם עולים לוועדת שרים.

<מיכל גרא מרגליות: נכון, אבל בהצעות חוק ממשלתיות היא צריכה להיות חלק מההליך.

עאידה תומא סלימאן: זה חובה שאתם כרשות תתנו את חוות דעתכם המגדרית.

<מיכל גרא מרגליות: זה חלק מהחוק.

עאידה תומא סלימאן: כן, זה מה שאני אומרת.

<מיכל גרא מרגליות: בתחום של הדרת נשים שזה אכן תחום שעבר וזה תחום ליבה ששדולת הנשים עוסקת בו, אם תוכלו להפעיל לחץ בכל הנוגע להחלטת הממשלה שמיושמת באופן חלקי - - -

עאידה תומא סלימאן: איזה?

<מיכל גרא מרגליות: החלטת ממשלה שנוגעת להדרת נשים.

<מיכל גרא מרגליות: היא מיושמת באופן חלקי, זה ראוי, זה תפקידכם, זה משהו שהוא בוודאי אפשר להפעיל בו לחץ.

<מיכל גרא מרגליות: אני לחלוטין מסכימה עם היושבת ראש במובן שגם הדיבור הציבורי ביחס לנושא הזה הוא מאוד מאוד דרמטי.

<מיכל גרא מרגליות: כל העניין של שומרת סף בתחום הזה הוא מאוד משמעותי.

<מיכל גרא מרגליות: יש לי הרבה מה להגיד, אני אתייחס לעוד נקודה אחת וזה הבחירות המקומיות שאת התחלת את דברייך בעניין הזה.

<מיכל גרא מרגליות: אני חושבת שיש לנו הזדמנות אדירה בשנה הזאת.

<מיכל גרא מרגליות: אנחנו באמת, אם פמניזם נבחרה למילת השנה של 2017, אנחנו באמצע עוד גל בתוך המהפכה הפמניסטית שהוא מאוד משמעותי, יש פה סיכוי מאוד טוב לעשות שינוי בתוך הבחירות המקומיות, זה הלחם והחמאה של היום יום שלנו, של חינוך ורווחה.

<מיכל גרא מרגליות: מה שחסר, שדולת הנשים היא חלק מקואליציית מקומיות שפועלת לדבר הזה ומה שחסר זה באמת כסף גדול לקמפיין למשל שזה משהו ש- - -

<אוה מדז'יבוז': זה מה - - - בדיוק מה שהתייחסתי אליו - - -

<מיכל גרא מרגליות: בדיוק.

<מיכל גרא מרגליות: זה דבר שאפשר לעשות, לא להגיד למי לא להצביע, להגיד למי להצביע.

<מיכל גרא מרגליות: ככה המדינה - - -

<אוה מדז'יבוז': צריך לקרוא לנשים להיות חלק - - -

<מיכל גרא מרגליות: להיות חלק ולהצביע.

<מיכל גרא מרגליות: זה דבר באמת חשוב גם.

<אוה מדז'יבוז': אבל האמת לא מפצחים את זה עדיין משפטית - - -

<מיכל גרא מרגליות: ובהצלחה רבה.

עאידה תומא סלימאן: תודה.

עאידה תומא סלימאן: אורלי.

<אורלי אלמגור: רק שאלה לגבי ההשתתפות בתהליך.

<אורלי אלמגור: יש שם את התהליך המערכתי של - - - יש היום בממשלה את התהליך שקורה עם ה-RIA עם ה- - - בשלב דיי מוקדם.

<אורלי אלמגור: השאלה זה למה אתם לא הולכים לאיזשהו תהליך עם הערכת מספר מגדרית של חקיקה ובמקביל לאותו ציר.

<אורלי אלמגור: אני מזכירה שכשהתחלנו בהתחלה לדבר על זה, הוועדה התחילה לדבר על זה בהתחלה היינו - - -

<אוה מדז'יבוז': אני אענה לך בתשובה מאוד מאוד פשוטה - - -

<אורלי אלמגור: רגע, זה הגיע מתוך אותו רעיון של - - -

<אוה מדז'יבוז': אני אגיד לך מה, עד עכשיו לא הייתה ברשות פונקציה שיכולה לתת מענה.

<אוה מדז'יבוז': יש פונקציה שבאה מהתחום המגדרי לעניין הזה אז עד עכשיו זה לא טופל.

<אוה מדז'יבוז': קרן נכנסה לפני יומיים, היא תמפה את הדרך הכי - - -

<אורלי אלמגור: מיכל דיברה על הסיפור של השלב בתהליך - - - ובסוף יש כאן שני תהליכים שהם מקבילים.

<אורלי אלמגור: אגב, ובחלק מהמדינות האחרות הסתכלנו ולפני עשר שנים הערכת השיטה המגדרית הייתה חלק מ-RIA - - - שני תהליכים דיי דומים לפחות לפי איך שאנחנו רואים את זה.

<אורלי אלמגור: מבחינת התהליך אתן לא מוציאות - - -

עאידה תומא סלימאן: פרופסור רחל ארהרד.

<רחל ארהרד: תודה רבה.

<רחל ארהרד: באמת שאפו, את מה שנקרא לומדת מהירה.

<רחל ארהרד: יפה מאוד והתכנית אכן רחבה ומפיקה רבות.

<רחל ארהרד: אני כמי שבאה מהאקדמיה עוסקת במחקר ויש מחקר שנקרא ניתוח תוכן ואז מתחילים לראות איזה מילים מופיעות בשכיחות, איזה נושאים.

<רחל ארהרד: אז אני אגיד מה חסר לי ואחר כך אני אגיד מה העודף שלך.

<רחל ארהרד: תראו, בכל ההצגה, גם מבחינת האוכלוסיות וגם מבחינת נושאים דובר כאן על אוכלוסיות מושתקות.

<רחל ארהרד: ואם אנחנו חוזרים לאיוש של המשרד, זהו פלח מגזר, קהילה, אוכלוסייה וגם נושאים שהם מבחינת חולי חברתי, בוודאי הנושא של הטרדות מיניות.

<רחל ארהרד: מה שחסר היה מאוד ואנחנו משוועות שיופיע ויקודם זה אותן מילים שקשורות לאקדמיה, שקשור למחקר, למדע, לפיתוח, לחדשנות.

<רחל ארהרד: שכן האם הרשות באה, מבחינת תפיסת עולם בסיסית, רק לתקן עוולות, קיפוחים, אפליות שהן רבות מספור או באותה הזדמנות ואולי כמסר חיובי לקדם את אותן נשים עם יכולות אדירות ולא להגיע למצב שלפרס ישראל לא מוצאים נשים.

<רחל ארהרד: ויש נשים מדהימות ואחד הדברים שהייתי מאוד מאוד שמחה אם בתכנית הייתי שני דברים ממליצה בחום שיהיו שם.

<רחל ארהרד: הנושא הראשון זה מחקר והערכה.

<רחל ארהרד: רבותיי, ולך אני אומרת את זה אוה, שבעוד שנה, שנתיים, נבוא ונאמר, התכנית היא אדירה וכמו ששירה אמרה צריכים תעדוף, מה קודם, מה הליבה.

<רחל ארהרד: אבל שיהיה לנו איזשהו מחקר ותהיה איזשהי הערכה ונאמר עיצבנו, מה השגנו, מה לא השגנו.

<רחל ארהרד: ולכן אני כל כך שמחה שד"ר איילה אליהו כאן שהיא מראה רק בקצה קצה הוא נתן כאן נתון אחרת יקירותיי אנחנו מדברות.

<רחל ארהרד: אז זה הנושא הראשון.

<רחל ארהרד: והנושא שהיינו רוצים לראות כאן ו- - - מישהו על קידום מערכת ההשכלה הגבוהה.

<רחל ארהרד: רבותיי, במערכת ההשכלה הגבוהה יושב ציבור של חצי מיליון אנשים.

<רחל ארהרד: ואת הציבור הזה, למעלה מחציו נשים, זו קבוצה אדירה שאנחנו צריכים לקדם ולהפיק ממנה את המירב.

<רחל ארהרד: ופה בחדר למעט ד"ר אלה שטראוס, משרד המדע, פיתוח מחקר חדשנות, חייב ברשות להיות מישהו שמביא את הקול.

<רחל ארהרד: והבאתי רק מה שקיבלנו אתמול חלקנו, מה-EU, מהצוות הכי מוביל שם, חומר שיצא בפברואר 2018 עם נתונים, עם דוגמאות של איך, מה שדיברנו כאן, מקדמים נשים בדירקטוריונים, ברשויות מקומיות, בתפקידים.

<רחל ארהרד: כל הדברים האלה אנחנו לא צריכים להמציא אותם.

<רחל ארהרד: לכן אני מציעה שאצלך ברשות יהיה גם מישהו שעינו תהיה פקוחה לא רק לחולשות אלא לחוזקות.

<רחל ארהרד: החוזקה שלך זה לעשות רעש רב, לעשות שיימינג, לעשות בליימינג שזה נפלא.

<רחל ארהרד: ודבר אחרון כשאלה, פה אין לי דעה, אני רק לעמיתותיי היקרות מציגה כשאלה.

<רחל ארהרד: בחדר הזה יושבות רק נשים והאם הרשות היא על טהרת הנשים, למען נשים, ואז יש לך מפגש מתסכל כמו אתמול.

<רחל ארהרד: אנחנו צריכים לעבוד ביחד והמפגש של אתמול הוא שיעור מעלף ב-א' וב-ע' - - -

עאידה תומא סלימאן: לא, אבל אני חושבת שהמפגש הזה, בואו גם לא נאשים את עצמנו.

עאידה תומא סלימאן: כן לפעמים צריך שנעבוד כנשים ביחד, כן צריך לעבוד עם גברים, אבל עצם העובדה שזה קרה במפגש הזה כשהיא ניסתה לעבוד איתו זה מעיד על המצב - - - אין גברים פה לא בגלל שאנחנו לא רוצים לעבוד איתם, הם לא נמצאים פה כי זה לא מעניין אותם וכי הם לא משלמים מחיר על העמדות שלהם.

עאידה תומא סלימאן: ואני חושבת שאנחנו נמצאים עכשיו בשלב אפילו יותר גרוע ממה שהיינו בו לפני עשר שנים.

עאידה תומא סלימאן: וזה אחד מהדברים שצריך להבליט.

עאידה תומא סלימאן: ואני חושבת שהגיע הזמן גם שהרשות, נכון צריכה להיות אולי באיזשהו שלב רגולטור ויכולה כן להעניש אבל אני חושבת שגם צריך לדעת כרשות להשען ולהעזר בכוחות שנמצאים בארגוני הנשים.

עאידה תומא סלימאן: כי בסופו של דבר היא לא תוכל לעשות את העבודה, הרשות לא תוכל לעשות את העבודה שצריכה להעשות בתוך המשרדים.

עאידה תומא סלימאן: ומשרד המדע הוא צריך לעבוד קשה כדי לקדם נשים במחקר ובאקדמיה.

עאידה תומא סלימאן: ומשרד החינוך צריך לעבוד מאוד קשה כדי לקדם את הנשים.

עאידה תומא סלימאן: וכל משרד.

עאידה תומא סלימאן: והתפקיד שלה הוא להיות או המצליף או המכוון או המדריך, אבל לא לעשות את העבודה במקומה, זה לא מתקבל על הדעת לעשות את העבודה במקומם.

עאידה תומא סלימאן: הדס בן אליהו משוות.

<הדס בן אליהו: תודה רבה.

<הדס בן אליהו: אני מצטרפת לכל מה שנאמר עד עכשיו ולברכות.

<הדס בן אליהו: אני רוצה כמה התייחסויות בהקשר של תכנית העבודה.

<הדס בן אליהו: זה באמת אתגר בלתי ניתן לתיאור.

<הדס בן אליהו: אם אני מדמיינת את החומה עם החורים שהשטפון מגיע ויש אינספור חורים ומעט מאוד אצבעות לסתום את השטפון הזה.

<הדס בן אליהו: אבל אני חושבת שגם יש כוחות מסייעים שאני לא בטוחה שהם מספיק נמצאים על המפה התודעתית של הרשות והייתי שמחה לדעת שהם אכן נמצאים שם ומקבלים מקום.

<הדס בן אליהו: וזה שיש בתוך השדה של הארגונים הפמניסטיים הרבה מאוד מהלכים ופרוייקטים שנמצאים כבר בעבודה, שנמצאים בתהליך והממשק שלהם עם התכניות של הרשות הוא ממשק שיכול להיות מאוד הדוק.

<הדס בן אליהו: אני אתן דוגמה משני הפרוייקטים שלנו, אחד זה מדד המגדר, המדידה של אי שוויון מגדרי בישראל, פרוייקט מתמשך מזה חמש שנים שבמסגרתו גיבשנו מאגר נתונים מאוד עשיר על אי שוויון שמשמש, אני חושבת, לא מעט גופים.

<הדס בן אליהו: והפרוייקט השני הוא הפרוייקט של פיתוח מרכז ידע, נשים ומגדר בישראל שגם הוא יש לו אני חושבת ממשק מאוד הדוק עם השאיפות ועם תכנית העבודה של הרשות.

<הדס בן אליהו: חסרה לי פה עדיין המועצה המייעצת.

<הדס בן אליהו: לפי, אני לא יודעת את המושג המשפטי, אבל לפי התקנות - - -

עאידה תומא סלימאן: לפי החוק צריך שתהיה ועדה מייעצת לרשות לקידום מעמד האישה.

<הדס בן אליהו: נכון.

<הדס בן אליהו: שהיא פלטפורמה מאוד משמעותית גם להכוונה, גם ליצירת שיתופי פעולה, גם להתעדכנות בידע.

<הדס בן אליהו: והיינו מאוד שמחות לדעת שהמועצה הזאת חוזרת לחיים פעילים לצד הרשות.

עאידה תומא סלימאן: תודה.

עאידה תומא סלימאן: ברברה סבירסקי, מכון אדוה.

<ברברה סבירסקי: יש לי שתי ברכות ושתי בקשות.

עאידה תומא סלימאן: נדלג על הברכות.

<ברברה סבירסקי: זה לא מה שאת חושבת.

עאידה תומא סלימאן: זה לא עניין של מה אני חושבת, איך את יודעת מה אני חושבת, אני רוצה להיות עניינית.

עאידה תומא סלימאן: אנחנו כבר שעתיים יושבות.

עאידה תומא סלימאן: אולי אתן לא שמתן לב אבל בכנסת בינתיים עלולה ליפול ממשלה בשעתיים.

<ברברה סבירסקי: בקשה ראשונה - בתור ארגון מרכז אדוה שמלווה את התקצוב המגדרי, אני בכל זאת מברכת את העובדה שיש פה את עדי ושאנחנו עובדים איתה.

<ברברה סבירסקי: קודם לא היה תפקיד כזה וזה מאוד מאוד תורם.

<ברברה סבירסקי: והבקשה היא, אני מבינה שזמנה מוגבל.

<ברברה סבירסקי: אם זה באמת נכון שיהיה מישהו בגובה שלה, זאת אומרת בכוח שלה, בשכל שלה, שתמשיך לעבוד איתנו.

<ברברה סבירסקי: זה מספר אחת.

<ברברה סבירסקי: בקשה שנייה - אחרי שמונה חודשים שחיכיתי לחוזה, זה לא באשמתך, זה לפני שאת באת.

<ברברה סבירסקי: כשאת באת כמעט מייד היה חוזה.

<ברברה סבירסקי: אני מוכרחה לומר את זה ואני שמחה על זה.

<ברברה סבירסקי: אבל אני רוצה תכנית עבודה.

<ברברה סבירסקי: אני רוצה לא רק זה, אני רוצה להיפגש איתך ועם עדי ואני רוצה שנעשה לו"ז כי העובדות שלי- - -

עאידה תומא סלימאן: אוקיי, אני חושבת שהיה אפשר לעשות את זה גם בשיחת טלפון, ברברה, אני מצטערת.

<ברברה סבירסקי: אי אפשר היה.

<ברברה סבירסקי: אז סליחה.

עאידה תומא סלימאן: אוקיי, תודה.

עאידה תומא סלימאן: נעמי רגב, בבקשה גברתי.

<נעמי רגב: אני מייצגת למעלה מ-32,000 נשים וגברים מתנועת נשים עושות שלום.

<נעמי רגב: מצטרפת לברכות וגם שמחה שאני קצת אדלג על חלק מהדברים שהתכוונתי להגיד כי כבר הייתה התייחסות אליהם.

<נעמי רגב: מה שאני רוצה לבקש ולחדד זה בעצם את ההתייחסות להחלטה 1325 של האו"ם שכולם מכירים אותה שקוראת לייצוג הולם של נשים ממגוון קהילות במוקדי קבלת החלטות, כולל בתחומים של ביטחון ושלום, לא עוד רק גנרלים בדימוס שיעסקו בתחום הזה.

<נעמי רגב: ואני רוצה עוד לחדד ולהוסיף שידוע שארגוני נשים הקימו תכנית פעולה לתפארת, ליישום החלטה 1325 בעקבות התכנית פעולה הזאת ובעקבות דברים נוספים וגורמים בינלאומיים שהקימו תכניות פעולה כאלה.

<נעמי רגב: הייתה גם תכנית החלטת ממשלה מדצמבר 14' 2331 שבעצם קראה להקים צוות בראשותך שלא היה עד עכשיו רשות כזאת ביחד עם גורמים ממשלתיים וציבוריים נוספים שהדבר המרכזי שם זה הטמעת חשיבה מגדרית ואני לא ארחיב בנושא בגלל הזמן הקצר.

<אוה מדז'יבוז': זה אחד מהיעדים המאוד ברורים של התכנית עבודה הזאת וגם דיברנו על - - -

<נעמי רגב: זה אתגר מאוד רציני ואני מאחלת בהצלחה.

עאידה תומא סלימאן: כן, יש הבדל בין הניסוח שאתם הכנסתם לתכנית לבין הדבר.

<אוה מדז'יבוז': אנחנו נתנו בתכנית כותרות, לא את הדרך ביצוע.

<אוה מדז'יבוז': כמו לגבי מחקר יש לנו ארבעה מחקרים - - -

עאידה תומא סלימאן: לא, אני חושבת שיש הבדל אם את שמה לעצמך את המטרה לפתח מסמך - - -

<אוה מדז'יבוז': המטרה הסופית היא לפרסם אותו.

עאידה תומא סלימאן: בין זה לבין ועדה שיושבת וחושבת ומפתחת דרכי הטמעה, חשיבה מגדרית במשרדים זה יכול להיות אחד התוצרים של הוועדה.

עאידה תומא סלימאן: אבל לא לקבוע את הקמת הוועדה ופעילות הוועדה כיעד בעיניי זה עלול להוביל למקום אחר לגמרי.

<אוה מדז'יבוז': זה לא צריך להיות יעד, זה מאסט, יש החלטת ממשלה בזה, לכן אני לא צריכה יעד לזה.

עאידה תומא סלימאן: אנחנו לא ראינו את זה ובגלל זה- - -

<אוה מדז'יבוז': אנחנו לאותו מקום אז הכל בסדר.

עאידה תומא סלימאן: אני רוצה, ענת טהון, איתך מעכ"י, בבקשה.

<ענת טהון: קודם כל תודה על הישיבה.

<ענת טהון: אני חושבת שזה מאוד חשוב המבנה של הרשות והעובדה שיש פונקציה בתוך הרשות שיש לה אחריות להיות בקשר עם ארגוני הנשים, היא משמעותית בעינינו וככל שהנושא הזה יוסדר לא יהיה רק באופן אקראי אלא אפילו פגישות מסודרות ואיזשהו ממש, שנה הבאה שתהיה תכנית אפילו שאנחנו נהיה חלק מהחשיבה של התכנית עוד לפני שהיא תובא.

<ענת טהון: אני חושבת שזה משהו שהוא מאוד משמעותי, יוכל לעזור גם לנו וגם לרשות כדיי לייצר תכנית פעולה.

<ענת טהון: אני מצטרפת לדברים בהקשר של החלטת הממשלה 2331 ושמחתי לראות שתכנית הפעולה שנבנתה על ידי ארגוני הנשים נמצאת על שולחנכם.

<ענת טהון: אני חושבת שגם בהקשר של התכנית הלאומית בנושא של הטרדה מינית.

<ענת טהון: זאת אומרת יש פה דברים שאפשר לקשור, לא צריך לעשות - - - יש הרבה מאוד תכניות שיהיה קשה לתכנן את כולן, כדאי לנסות לרכז את הדברים ולראות איך אפשר לקחת ולקשור.

<ענת טהון: הרי הנושא של הטרדה מינית, אי אפשר לא לחבר אותו לא לייצוג ולא להגנה שזה המהות, נאמר ב-1321, גם בהחלטת הממשלה, זה המהות.

<ענת טהון: ואני חושבת שאפשר, אם יש, הרי אין המון החלטות ממשלה שככה אפשר ליישם בשנה אחת, אני חושבת שהחלטה 2331 יכולה לשמש מצע ואני שמחה לראות שלפחות יש לה מרכיבים אבל היא צריכה להיות בצורה משמעותית.

<ענת טהון: נושא נוסף שאני שמחה שהוא נמצא פה זה שיש סעיף 6 ג' 1 זה חוק שיווי זכויות האישה שבעצם הסטטיסטיקה נאמרה על ידי הממ"מ.

<ענת טהון: אני אומר בצורה חד משמעית, אחרי עלייה מסוימת שראינו בייצוג בוועדות הציבוריות שחוסות תחת 6 ג' 1, זה פשוט בעקבות בג"צים שהוגשו, בשנים האחרונות יש רגרסיה משמעותית ביותר גם בהקשר של הייצוג וגם בהקשר של הדיווח.

<ענת טהון: אני חושבת שהמשרדים השונים אינם יודעים שהם צריכים לדווח לרשות לקידום מעמד האישה - - -

עאידה תומא סלימאן: לא רק זה שיש סמכות לערער על ההחלטה של - - - יש סמכות לפי החוק לרשות ברגע שהיא מקבלת דיווח והיא רואה שיש בעיה אז גם יכולה לחזור למדווח והנה, "קיבלה הרשות דיווח לפי סעיף קטן ג' וסברה כי במינוי לא ניתן ביטוי הולם לייצוג נשים כאמור בסעיף קטן ב' תפנה מייד לגוף הממנה ותפרט את עמדתה בנושא.

עאידה תומא סלימאן: פנתה הרשות לגוף ממנה, כאמור תודיע על כך מייד לוועדה לקידום מעמד האישה, כן תודיע הרשות לוועדה לקידום מעמד האישה על תוצאות כל פנייה".

עאידה תומא סלימאן: זה השיימינג שכתוב בסמכות של הרשות.

<ענת טהון: המנגנון קיים, הוא לא חזק, אבל הוא קיים.

<אוה מדז'יבוז': אוקיי אז אני אדווח ואת תדווחי, כאילו צריך להיות יותר תכליתי.

<ענת טהון: זה נכון, אין סנקציה ובהקשר הזה המבנה הוא משקף הרבה מהבעיות שלנו.

<אוה מדז'יבוז': וגם הזמן עובר.

<אוה מדז'יבוז': את מתחילה לדווח, בינתיים ממונה הבנאדם שמונה - - -

עאידה תומא סלימאן: אבל אין מה לעשות זה - - -

<אוה מדז'יבוז': אין מאגר, אין פיקוח, אין - - -

<ענת טהון: הדבר האחרון זה נאמר ואני כן רוצה להדגיש זה ההקשר של נשים ממגוון קבוצות האוכלוסייה.

<ענת טהון: אם אנחנו מדברות על ועדות ציבוריות אז גם בהקשר של הרשות וגם בוועדות שמתמנות זה מאוד מאוד חשוב.

<ענת טהון: חשוב לנו שתהיה יועצת לאוכלוסייה הערבית בתוך הרשות, זה משהו שאני מבינה שהוא בסדר עדיפויות הגבוה, מאוד מאוד חשוב, הכרחי.

<ענת טהון: ובאמת מהבחינה הזאת צריך גם לשמש כמגדלור לייצוג שאנחנו רוצות.

<ענת טהון: בעינינו, מבחינתנו זה סדר עדיפויות מאוד גבוה.

<ענת טהון: המון המון בהצלחה.

עאידה תומא סלימאן: תודה.

עאידה תומא סלימאן: אחרונת הדוברות, תמר שוורץ, מנכ"לית רוח נשית, בבקשה גברתי.

<תמר שוורץ: שלום, את אמרת שאת נפגשת עם כל הארגונים, איתנו עוד לא, אני מקווה שניפגש - - -

<אוה מדז'יבוז': נפגשתי עם מוטי, הנשיא שלכם.

<תמר שוורץ: כשתחזרי מחו"ל קבענו פגישה, זה פשוט כמה פעמים התבטל.

<תמר שוורץ: אני רוצה להגיד קודם כל שאני שומעת את כל, באמת כמו שאמרה הדס, הסכר והמים שמאיימים על הסכר ואת נכנסת אחרי תקופה כל כך ארוכה ויש כל כך הרבה בעיות.

<תמר שוורץ: את הצגת כמה סוגים של יעדים ומענים ואני חשבתי ואולי בשנה הבאה תוכלי להציג לפי איזה קריטריון הם נבחרו, למשל עומק הבעיה, שכיחותה.

<תמר שוורץ: כי הנושא שאנחנו מטפלות בו, את הזכרת אמהות יחידניות או חד הוריות, אני לא אכנס עכשיו לדיון הזה, אבל בתוך האוכלוסייה הזאת יש עוד אוכלוסייה יותר מוחלשת או מושתקת כמו ששמענו שהיא הנשים נפגעות האלימות שאנחנו עוסקות בשיקום כלכלי תעסוקתי שלהן ביום שאחרי.

<תמר שוורץ: ומדובר באוכלוסייה שהמדווחות הן 200,000 וההערכה של ארגון הבריאות העולמי שהמספר האמיתי גבוה פי ארבעה, זאת אומרת 800,000.

<תמר שוורץ: זאת אומרת כל אישה חמישית, באמת מדובר על קנה מידה מאוד גדול.

<תמר שוורץ: אני בטוחה שלכולנו יש שכנות וחברות.

<תמר שוורץ: ובינינו הנושא של אלימות הוא לא פוסח על שום מעמד סוציואקונומי.

<תמר שוורץ: הבעיות והאתגרים שם הם מאוד מורכבים ואני לא מצאתי שום דבר מהדברים שאת הצגת.

<תמר שוורץ: אני מאוד מקווה שגם אחרי הפגישה שלנו זה יופיע ביעדים שלך לשנה ולשנים הקרובות כי בעיניי זה נושא מאוד מאתגר.

<תמר שוורץ: ואני רק אסיים במשהו קונקרטי שתקוע במשרד לשוויון חברתי כבר שנתיים וזה הצעת חוק שאנחנו כתבנו למניעת אלימות כלכלית שהובילה אותה זהבה גלאון, העבירה את זה לגילה גמליאל כי היא חשבה - - -

<אוה מדז'יבוז': חשוב לי להגיד שזה לא תקוע במשרד לשוויון חברתי, זה תקוע במשרד המשפטים - - -

<תמר שוורץ: לא, לא, עקב התנגדות של משרד האוצר - - -

<אוה מדז'יבוז': או משרד האוצר, לא זכרתי בדיוק מה זה.

<אוה מדז'יבוז': דווקא בדקתי את זה כי כן רציתי, היה לי ויכוח עם עדי אם להכניס את זה לתכנית עבודה שהוגשה ואז היא אמרה לי, אוה זה לא בשליטה שלך, זה לא בידיים שלך כי יש פה התנגדות מ- - - אנחנו את חלקנו - - -

<תמר שוורץ: השאלה איך - - - אני לא יכולה להתגבר על ההתנגדות הזאת, זה משהו שצריך להיות מהממשלה.

עאידה תומא סלימאן: זה צריך להיות - - - כן, גילה בוועדת חקיקה והיא יכולה ללחוץ על האוצר במיוחד עכשיו.

<תמר שוורץ: כן אבל אני לא מדברת רק עליו, אני מדברת בכלל על הנושא של התכניות של שיקום - - - אנחנו נדבר על זה ואני אציג לך - - - בכלל על שיקום כלכלי תעסוקתי של נשים נפגעות אלימות, על היום שאחרי, על חמישית מאוכלוסיית הנשים.

<תמר שוורץ: אני חושבת שזה - - -

עאידה תומא סלימאן: אני בטוחה שתמשיכו את השיחה הזו בפגישה המתוכננת לכן.

עאידה תומא סלימאן: ואת תמשיכי ללחוץ שהשרה תלחץ על האוצר.

עאידה תומא סלימאן: אני מציעה, זאת הדרך, באמת.

עאידה תומא סלימאן: כי בסופו של דבר זאת צריכה להיות החלטה בתוך הממשלה עצמה ו- - -

<תמר שוורץ: נכון, בגלל זה זה הוגש לגילה.

עאידה תומא סלימאן: אוקיי.

עאידה תומא סלימאן: מיכל, את רצית להתייחס לתכנית?

<מיכל לזרוביץ: אני אגיד משהו קצר מאוד.

<מיכל לזרוביץ: קודם כל אני חושבת שמה שכולן אומרות פה זה שהן רוצות שתהיה מנהיגות והובלה ואני מברכת אותך ואני חושבת שאת תעשי את זה.

<מיכל לזרוביץ: אני רציתי להגיד שאנחנו בנציבות שירות המדינה כמו בעצם סוג של יוהל"ן של שירות המדינה בעבודה, הסיפור של עבודה מהבית, תעסוקה גמישה, כל מיני רעיונות איך לעשות מודלים שהם יותר יצירתיים או מהעולם, להטמיע בשירות המדינה ואולי יחלחל הלאה אחר כך גם למגזר הפרטי.

<מיכל לזרוביץ: והיה לי מאוד חשוב להגיד בנוגע לוועדה בין משרדית למניעת הטרדות מיניות שאני חושבת שמאוד חשוב שגם אנחנו נהיה כנציגים של שירות המדינה בתוך הסיפור הזה.

<קריאה: עאידה אפשר רק מילה אחת - בגלל שאת הזכרת את הנושא של הדרת נשים בבית שמש, אני מייצגת כאן את המרכז הרפורמי לדת ומדינה שהוביל את המאבק של שלטי הצניעות בבית שמש.

<קריאה: אנחנו גם עדיין לא נפגשנו איתך למרות שאנחנו רוצים מאוד להיפגש איתך.

<אוה מדז'יבוז': פניתם ולא נעניתם?

<קריאה: פנינו ולא נענינו.

<קריאה: ואני חושבת שאנחנו גוף יוצא דופן פה שסוף סוף אנחנו לא רק ארגון נשים, אנחנו מייצגים באמת תנועה יותר רחבה של גברים ונשים שפועלת רבות בתחום של הדרת נשים.

<קריאה: הובלנו את התיק של ההפרדה באוטובוסים, את התביעה הייצוגית של קול"ך נגד קול ברמה, תחנת רדיו שלא השמיעה נשים ונשמח מאוד להיות חלק מהתכניות.

עאידה תומא סלימאן: אני רוצה להתמקד בתכנית, אני חושבת קודם כל שאני מאוד שמחה שסוף סוף יש תכנית שלפחות אפשר לעקוב, למרות שהובאה בפנינו בוא נגיד בכותרות, לא עם ממש לו"ז שאפשר לדעת גם איפה המעקב.

עאידה תומא סלימאן: אבל יש תכנית ויש צוות כאשר שנה וחצי כמעט לא הייתה כתובת ברורה ולא יכולנו לראות איפה עומדים מבחינת הדברים.

עאידה תומא סלימאן: אני יודעת גם שמעבר לשיקום הרשות את צריכה גם להיות עם יד על הדופק ולעקוב אחרי ההתפתחויות שקורות בשטח, את לא יכולה להתמקד רק בדברים פנימה וזה מוסיף גם כובד למה שנעשה.

עאידה תומא סלימאן: חסר לי בתכנית הזו, ואני רואה שהתפרסת על כמעט כל הדברים, ואין, רשות לא יכולה להרשות לעצמה כמו ארגון שטח, ארגון שטח יכול להתמקד בדבר אחד, רשות, אנחנו רוצים שהיא תיקח על עצמה את כל מכלול הסמכויות שהמדינה הפקידה בידיים של הרשות.

עאידה תומא סלימאן: א ני מסכימה איתך שזה יכול להיות המינון שאפשר לשחק איתו, אבל בסופו של דבר יש סמכויות שאם הרשות לא תעשה אותם, למה אני אומרת אם - כבר ראינו מה קורה ברגע שהרשות לא מחזיקה את התפקידים שלה כמו שצריך בתקופה האחרונה.

עאידה תומא סלימאן: ואנחנו רואות נסיגה, רואות נסיגה באופן כללי גם בחקיקה, גם במדיניות כללית, גם בהתעלמות ממילוי, ואני לא מדברת על הרשות במקרה הזה, אני מדברת על המשרדים השונים.

עאידה תומא סלימאן: אני מברכת על זה שיש תכנית ואתם הולכים לבנות תכנית לאומית, אבל אני רוצה ממש לסכם עכשיו על הדברים שהיו חסרים לנו בתכנית כדי שתספיקו לעשות את השינויים הנדרשים.

עאידה תומא סלימאן: בעניין התכנית אני מאוד רואה חשיבות שיהיה ייצוג של מגוון האוכלוסיות בתוך הוועדה.

עאידה תומא סלימאן: זה נושא שאי אפשר להתייחס אליו בצורה כזאת כאילו רק בייצוג של האיגוד אני חושבת שיש גם ארגוני שטח ממגוון האוכלוסיות שיכולים כן לתרום לנושא הזה ואנחנו מעבירות לכן את כל מכלול ההמלצות שהתפתחו בתוך הוועדה על כל סוגיה, גם החקיקה ושינוי מדיניות וכו'.

עאידה תומא סלימאן: בעניין הוועדה המייעצת אני גם כן אפנה, אני יודעת שזה לא באחריות שלך לעשות את זה, זה באחריות של השרה.

עאידה תומא סלימאן: אנחנו נפנה לשרה לשוויון חברתי ונבקש לדעת מתי ואיך תוקם הוועדה המייעצת שתהווה משאב מאוד חיוני, מלווה את הרשות בעשייה שלה.

עאידה תומא סלימאן: אם דיברנו על הערכה ועל follow up ועל בקרה אז זה בדיוק התפקיד של הוועדה המייעצת, היא משאב שממנו אפשר לשאוב רעיונות ולפתח רעיונות.

עאידה תומא סלימאן: אנחנו נפנה בנושא הזה גם כן, אבל זה באחריות שלך של הקמת הוועדה שתדון, שתפתח את הטמעת החשיבה המגדרית, אני אשמח גם שנקבל תשובה מתי את הולכת להקים את הוועדה הזו ומתי תתחיל לפעול הוועדה עצמה.

עאידה תומא סלימאן: כל הנושא של עמדות מחוקים שמובאים לכנסת.

עאידה תומא סלימאן: אני חושבת שזה סופר חשוב במיוחד עם גל החקיקה שבעיניי פוגעת ומכרסמת בזכויות שכבר חשבנו שאנחנו השגנו אותם.

עאידה תומא סלימאן: אני חושבת שיש הצפה בנושא הזה של גל חקיקה מסוג זה שלא בהכרח מתייחס באופן קונקרטי לנשים אבל אנחנו יודעות שזה ישליך על זכויות נשים.

עאידה תומא סלימאן: אנחנו נשמח לראות שזה הפך כי זה אחד מהדברים שמחוייבים לפי החוק.

עאידה תומא סלימאן: גם את הייצוג בוועדות בכנסת אני שמחה שהצלחת להביא תקן לקשר הזה של ממשל וכנסת ואני אשמח לראות שזה מתבצע, שלא נגיע למצב כמו שהיה בשבוע הקודם שלא הגעתם לדיון שזה היה - - -

<אוה מדז'יבוז': שבוע קודם זה היה טעות.

<אוה מדז'יבוז': הנציגה כתבה תאריך אחר - - -

עאידה תומא סלימאן: אני שמחה שיש מישהי שאחראית, עכשיו זה לא יקרה שוב.

עאידה תומא סלימאן: אני חושבת שגם הנושא של ועדת היגוי של התקצוב המגדרי שתופעל כמו שצריך יכולה גם ללוות את העבודה ולבנות את התכנית בצורה מאוד מפורטת ותעזור לכן ביישום.

עאידה תומא סלימאן: מה שרציתי להגיד זה שאני יודעת שהוטלו הרבה משימות על הרשות ואנחנו נשמח גם לשמוע איך את מכניסה את הנושא של הדרת נשים כמשהו בילד אין בתוך התכנית.

עאידה תומא סלימאן: ואני יודעת שהמשימות שהוטלו הן לא גובו במספר מתאים של תקנים ושל צוות.

עאידה תומא סלימאן: אבל אני חושבת שמהניסיון הקודם שלי בניהול אני מאוד הסתמכתי על מקורות שאפשר להסתמך עליהם בלי שיהיו בתוך הרשות.

עאידה תומא סלימאן: יש נשים נהדרות שקיימות בשטח, יש ארגוני נשים שעושים עבודה מצויינת ואת יכולה להשען עליהם ואת יכולה להעזר בהם ואני שמחה לשמוע שכמעט כולם חוץ משני ארגונים אמרו שכבר היית בפגישות איתם.

<אוה מדז'יבוז': לא, לא, גם הארגון הזה, פגשתי את הנשיא, לא פגשתי את המנכ"לית אבל פגשתי את הנשיא.

<אוה מדז'יבוז': אני מבקשת לדייק בעובדות.

עאידה תומא סלימאן: אוקיי, אז אני חושבת שכל הנושא הזה בלהעזר בדברים שכבר היו בשטח וכבר הוקמו וכבר פותחו וכבר נבנו עליהם הישגים, להעזר בהם ולבנות עליהם.

עאידה תומא סלימאן: מה שאנחנו מנסות להגיד שגם הוועדה הזו וגם אני באופן אישי וגם ארגוני הנשים רואות את עצמנו שותפות במאבק הזה ואנחנו כן רוצות באמת לתמוך.

עאידה תומא סלימאן: אני מאוד שמחה שסוף סוף הגענו לשעה הזו, כמעט אמרתי ברוך שהגענו ליום הזה, אני מודה לכולכן ותודה רבה.